When dark actresses overshadowed fair actresses magic went from Hindi to Bhojpuri cinema Bhojpuri: सांवर अभिनेत्री जब पड़ली गोरकी पर भारी, हिन्दी से लेके भोजपुरी सिनेमा पर चलल जादू – News18 Hindi\nBhojpuri: सांवर अभिनेत्री जब पड़ली गोरकी पर भारी, हिन्दी से लेके भोजपुरी सिनेमा पर चलल जादू\nफिलिम इंडस्ट्री में जादातर गोर हिरोइन के डिमांड रहेला. सांवर हिरोइन के अक्सर साइड कैरेक्टर के रोल ही मिलेला. हालांकि, एकरा बावजूद अगर कवनो सावर हीरोइन के लीड रोल करेके मौका मिल जाला त उ छा जाली. एकर कएगो उदाहरण बा. भोजपुरी फिल्म में भी साँवर अभिनेत्री आपन जलवा देखवले बाड़ी.\nLast Updated : August 09, 2021, 14:23 IST\nसिनेमा आ टीवी में गोर रंग के बड़ा सनक बा. निर्माता, निर्देशक आ कास्टिंग डायरेक्टर से ले के भारतीय दर्शक ले सभे अगर हीरो चाहीं त गोरे चाहीं. जदि साँवर हीरो चलियो गइल त हिरोइन बेलकुल दूध के जइसन झलकत सफेद रंग के होखे के चाहीं तबे फिलिम बनी. अगर हिरोइन सांवर बिया भा रंग ओकर ढेर दब बा त उ फेर नौकरानी, सहेली भा कवनो अउरी साइड रोल में काम करी, भले उ हिरोइन से ज्यादा प्रतिभावान अउरी भावपूर्ण काहे ना होखे. अब रउआ क्षेत्रीय सिनेमा के ले लीं. ओहमें अक्सर हीरो सामान्य रंगत के ही मिलिहें आ देह धाजा भी सामान्य ही रही. बाकिर, ओ फिल्मन के हिरोइन देख लेब, बुझाई कि कवनो धरती पर उतरल अप्सरा होखे. जइसे साउथ के सिनेमा ले ली. उहाँ के हीरो त लोकल रहेला, आ साउथ के जलवायु के चलते अक्सर लोग के रंगत तनी दब होला. एह वजह से उहाँ के हीरो के रंगत बहुत गोरहर ना होला. बाकिर हिरोइन रउआ देख लेम कुछएक के छोड़ के सब रउआ दूधिया गोराई वाला लउकिहें. इहे कारण बा कि साउथ के फिल्मन के अधिकतर हिरोइन उत्तर भारत से गइल बाड़ी आ उहाँ के दर्शक के खूब पसंद आवेली. इहे हाल कमोबेश भोजपुरियो में बा.\nहिन्दी सिनेमा में शायद एकर दर्शक वर्ग बड़हन बा एह चलते भा इहाँ के कुछ निर्माता निर्देशक में समझदारी बा एह चलते, कई गो हीरो हिरोइन साँवरों बाड़ी जे इहाँ सफल भइल बाड़ें आ खूब शोहरत, इज्जत कमइले बाड़ें. हालांकि इहाँ भी बड़ा रंग भेद बा. रउआ टीवी इंडस्ट्री में देखेम त पाएम कि उहाँ एतना खतरनाक रंग भेद चलेला कि पूछीं मत. उहाँ त अगर नौकरो के रोल होला त उहो कलाकार गोर होखे के चाहीं. अगर केहु सामान्य रंगत वाला होखे, जवन कि भारत में औसतन रंगत वाला लोग बा, ओकरा खातिर त इहो दरवाजा बंदे बा. इहे कारण बा कि टीवी पर रउआ अमीर से गरीब ले, छोट से बड़ ले सब एके लेखां रंगाइल-पोताइल चेहरा वाला कलाकार लउकिहें. कहानी में एकरसता खातिर बदनाम टीवी इंडस्ट्री देखला में भी विवध ना लउकेला. हाँ, ओटीटी जबसे आइल बा, सबसे पहिले ई गोर-साँवर-झाँवर-करिया कलाकार के रंग भेद मेटवले बा. जवना चलते टीवी से उकताइल दर्शक बोझा-बोझा ओने उझिलाताड़ें.\nइतना भेदभाव में सिनेमा के शुरुआते से बहुत अइसन हिरोइन बाड़ी जे धारा के बहाव के खिलाफ आपन सफर तय कइले बाड़ी आ सफलता भी हासिल कइले बाड़ी. अइसन उत्तर भारत से लेके दक्षिण भारत के सिनेमा ले भइल. अइसन हिरोइन में सबसे पहिला और बड़ नाम देखल जा त रेखा के बा. जी हाँ, रेखा साँवर वर्ण के हिरोइन हई बाकिर उनका अदा आ खूबसूरत नैन नक्श के आगे एक से एक हॉलीवुड के दूधो से उजर हीरोइन फेल बाड़ी सन. 66 साल के रेखा के केहु देख के ई कहि सकेला कि उनका पर बुढ़ापा के कवनो असर आइल बा. अभियो जब स्टेज पर थिरकेली त उनका टाइम के लोग से लेके एह बेरा के दर्शक के कारेजा भी थिरके लागेला. 180 फिल्म कर के एगो राष्ट्रीय फिल्म पुरस्कार, तीन गो फिल्मफेयर पुरस्कार जीते वाली महान अभिनेत्री रेखा एगो जीयत-जागत उदाहरण बाड़ी कि रंग से कवनो फरक ना पड़ेला. अब ज़ीनत अमान के देख लीं. 1970 में 19 बरिस के उमीर मिस एशिया पेसिफिक के क्राउन अउरी टाइटल जितली. ओकरा बाद बॉलीवुड में अइली त दर्शक के दिल पर छा गइली. उनके हरे रामा हरे कृष्णा अउरी सत्यम शिवम सुंदरम के शानदार रोल के के भुला सकेला.\nओकरा बाद वाला दौर में हिन्दी सिनेमा के कई गो अउरी सांवर रंग के हिरोइन आपन पहचान बनवली. काजोल के त भारत के बच्चा बच्चा जानत होई. उनके फिल्म ‘दिलवाले दुल्हनिया ले जाएंगे’ आजुओ कवनो थियेटर में सबसे ढेर समय तक चले वाला फिल्म के रिकार्ड बनवले बा. काजोल के रंग भी दब रहे बाकिर उ फिल्मन में आवते आपन जलवा देखा देहली. उ स्कूले में रहली तले उनके फिल्म बेखुदी मिलल. ओकरा अगिला साल उनके शाहरुख खान के साथे सुपरहिट क्लासिक फिल्म बाज़ीगर (1993) मिल गइल. काजोल आपन स्कूलिंग छोड़ देहली आ फुलटाइम हिरोइन बन गइली. ओकरा बाद शाहरुख खान आ उनके जोड़ी लगातार एक से बढ़के एक हिट फिल्म देहलस. काजोल बियाह कइली अजय देवगन से. अजय भी रंग में सांवर बाकिर हिन्दी फिल्म जगत के सुपरस्टार हवें. काजोल के6गो फिल्मफेयर अवॉर्ड मिलल बा जवन आजतक के हिन्दी फिल्म इतिहास में कवनो हिरोइन के सर्वश्रेष्ठ अभिनेत्री खातिर मिलल अवॉर्ड से ज्यादा बा.\nउनका बाद नाम बिपाशा बसु के आवेला. मॉडलिंग से शुरुआत करे वाली बिपाशा हिन्दी फिल्म उद्योग में एगो सफल अउरी लोकप्रिय हिरोइन जानल जाली. उनके पहिले फिल्म अजबनी खातिर फिल्मफेयर पुरस्कार मिलल आ ओकरा बाद उ कईगो हिट फिल्मन के हिरोइन बनली. उनका करियर में सबसे ढेर हॉरर फिल्म करे के भी रिकॉर्ड बा. सांवर रंग के बात होखो आ प्रियंका चोपड़ा के बात ना होखो. प्रियंका चोपड़ा एह बेरा विश्व प्रसिद्ध बाड़ी, हॉलीवुड में भारत के झण्डा गाड़त बाड़ी बाकिर एक टाइम रहे कि उ अपना एह रंग से बड़ा परेशान रहली. बाकिर एकरा के आपन मजबूती बनवली फेर मिस वर्ल्ड बनली आ ओकरा बाद हिन्दी फिल्मन के लोकप्रिय अभिनेत्री.\nभोजपुरी फिल्म में भी साँवर अभिनेत्री आपन जलवा देखवले बाड़ी. अब भोजपुरी सिनेमा के तीसरा चरण के शुरुआती फिल्मन के अभिनेत्री आ भोजपुरी में लगातार 16 साल से मुख्य भूमिका में सक्रिय हिरोइन रानी चटर्जी भी साँवर रंग के बाड़ी बाकिर अपना सुंदर नैन नक्श अउरी शानदार अदाकारी से अब तक भोजपुरिया दर्शक के दिल पर आपन अधिकार जमवले बाड़ी. भोजपुरी के ही लोकप्रिय अभिनेत्री अंजना सिंह भी संवरका पानी के हई. करियर के शुरुआत में एकरा चलते उ बड़ा तनाव में भी रहली बाकिर जब अपना कमजोरी के आपन हथियार बनवली त आज भोजपुरी फिल्मन के सफल अभिनेत्री बन गइली.\nसाँवर अभिनेत्री के लम्हर लिस्ट बा जे सिनेमा में आपन अलग पहचान बनवले बा. जइसे कोंकणा सेन शर्मा, मुग्धा गोडसे, अंजना सिंह, रानी चटर्जी, नयनतारा, प्रियमनी आदि बाड़ी.\n(मनोज भावुक भोजपुरी साहित्य और सिनेमा के जानकार हैं. यह उनके निजी विचार हैं.)


देश में लॉकडाउन के मकसद खतम करत दिल्ली के एगो मरकज में दुनिया भर से मुसलमानन के बिटोरल गइल आ ओहमें से कई एक जने कोरोना बीमारी से ग्रसित रहलें. ई लोग एह जमात में जुटल लोग के इस्लाम के शिक्षा दिहला का साथही कोरोना वायरस के पसारे में जरिया बन गइलें. अब ओह जमात में जुटल लोग पूरा देश में पसर गइल बा आ जगहे जगह कोरोना पसारे में लाग गइल बाड़ें.\nएने कुछ दिन से कोरोना के पसार में कमी देखे के मिलत रहुवे बाकिर ओकरा में अब जबरदस्त उछाल देखे के मिलल बा. एह मरकज में शामिल लोग में तीन सौ से अधिका लोग के अकेले दिल्ली में भरती करावल गइल बा. करीब दू दरजन तबिलागी कोरोना से ग्रसित मिलल बाड़ें. एह मरकज में जुटल लोग के मरे के सिलसिला देश के कई राज्यन में शुरु हो गइल बा. इहाँ ले कि अण्डमान निकोबारो में करीब एक दर्जन लोग एह मरकज से कोरोना के वायरस ले के लवटल बाड़ें आ अब पूरा द्वीप खतरा में आ गइल बा.\nजाने जोग बा कि एने कई दिन से देश के अलग अलग जगहा से मस्जिदन से विदेशी मुसलमानन के निकालल गइल बा आ अब पूरा देश में मस्जिद सन्देह का दायरा में आ गइल बाड़ें. आ चारो तरफ एह तबिलागी जमात में शामिल हो के लवटल लोग के तलाश कइल जा रहल बा. दिल्ली के निजामुद्दीन इलाका के पुलिस घेराबन्दी क दिहल गइल बा जेहसे कि लोग एहिजा से आ जा ना सके.\nसाँप निकल गइला का बाद दिल्ली सरकार एह मामिला के लीपापोती में लाग गइल बिया. सरकार के कहना बा कि ओकरा के बतावले ना गइल कि अतना लोग एक जगहा जुटे वाला बा. जबकि मरकज में जमात जुटावे नालन के कहना बा कि अधिकारियन के जानकारी दे दिहल गइल रहुवे.


टोरोंटो में परफार्म करीहें पाखी हेगड़े – Anjoria\nसिनेमा भोजपुरी के अव्वल अदाकारा पाखी हेगड़े टोरोंटो में आयोजित होखे वाला अंतराष्ट्रीय फैशन फेस्टीवल में खास नृत्य कार्यक्रम परोसीहें. दुनिया में मशहूर एह शो में पाखी रैम्प वॉको करीहें.\nजान जाईं कि एह शो में विक्रम फडंनिस समेत पाकिस्तान आ कई अउर देशन के डिजाइनर आ मॉडल शामिल होखीहें. याद करीं कि पाखी के फिलिम ‘‘वूमेन फ्रौम द ईस्ट’’ के शो टोरोंटो में कइल गइल रहे त फिलिम देख के ओहिजा के दर्शक ढेर देर ले खड़ा हो के ताली बजवले रहलें.\nफैशन शो में शामिल होखे जात पाखी हेगडे अपना परफार्मेन्स लेके बहुते उत्साहित बाड़ी आ कहत बाड़ी कि टोरंटो जा के ओहिजा के लोगन के धन्यवाद दीहें जे लोग उनुका फिलिम के ओतना प्यार दिहले रहल.


अब्दुल ग़फ़्फ़ार जी के लिखल भोजपुरी कहानी पगहा | जोगीरा\nHome भोजपुरी साहित्य भोजपुरी कथा-कहानी अब्दुल ग़फ़्फ़ार जी के लिखल भोजपुरी कहानी पगहा\nअब्दुल ग़फ़्फ़ार जी के लिखल भोजपुरी कहानी पगहा\nपरनाम ! स्वागत बा राउर जोगीरा डॉट कॉम प, रउवा सब के सोझा बा अब्दुल ग़फ़्फ़ार जी के लिखल भोजपुरी कहानी पगहा, पढ़ीं आ आपन राय जरूर दीं कि रउवा अब्दुल ग़फ़्फ़ार जी लिखल भोजपुरी कहानी ( Bhojpuri Kahani ) कइसन लागल आ रउवा सब से निहोरा बा कि एह कहानी के शेयर जरूर करी।\nचार दिन के दौड़ धूप के बाद बाबूजी आखिर मिल गईलन। इहाँ से चालीस किलोमीटर दूर कैलाश नगर रेलवे स्टेशन के सामने पारस साह के होटल में झाड़ू लगावत रहलन।\nबाबूजी के बारे में पुछला पर पारस साह बतौलन की बुढ़ऊ बाबा दु दिन से आस पास टहलन नजर आवत रहलन। परसों मुन्हार के बेरा होटल में आ के हमरा से खाए के मंगलन। भूख के मारे बुढ़ऊ बाबा के मूंह से बोली ना निकलत रहे। हमरा माया आ गईल। इनकरा के बैठा के खाना परोस देहनी। बुढ़ऊ बाबा खाना पर ऐसन टूट पड़लन की बुझात रहे की कई दिन के भुखाइल बाड़न। नाम पता पुछला पर अट के पट बोलत रहलन। खाना खाते ऐही बेंच पर ओठंग गईलन। तबसे ऐहीजा पड़ल बाड़न।\nहम बाबूजी के भर अंकवारी पकड़ के रोए लगनी। बाकिर बाबूजी के ऊपर ऐकर कौनो असर ना रहे। पारस साह अचंभा में पड़ गईलन कि बुढ़ऊ जब इनकर बाप हवें त तनिको सुगबुगात काहे नईखन।\nउनकर रिएक्शन भांप के हमरा बतावे के पड़ल कि बाबूजी के बुढ़ापा के बिमारी डिमेंशिया हो गईल बा। डाक्टर बतौलन कि ई भुलाए कि बिमारी ह। ई बिमारी में आदमी के याददाश्त समाप्ति के कगार पर पहुंच जाला। कबो कबो हवा के झोंका के तरे याददाश्त वापस भी आवेला लेकिन फेर गायब हो जाला। कौन समान कहां रखनी, खाना खईनी कि ना, पखाना कईनी कि ना, सब कुछ भूला जाला।\n“ओह – – ई बात बा – – अब बात समझ में आईल। ठीक बा भाई, हमरा से जौन गलती सलती भईल ओकरा के माफ कर दी ह$ आ आपन बाबू जी के अपना संघे घरे लेके जा।”\n“अरे भाई, ई तोहार एहसान बा कि तु हमरा बाबूजी के जोगा के रखले रहल$ ह$ – ना त का जाने बाबूजी से हमनी के भेंटो होईत कि ना। हम जिनगी भर तोहार ई एहसान कबो ना भुलाइब।\nजब बाबूजी के लेके घरे पहुंचनी त$ मलिकाईन के चेहरा पर उ खुसी ना लौकल जौन लौके के चाहीं।\n“कहाँ भेंटैनी हं इहाँ के! बाप रे बाप, ई बुढ़ त$ नाक में दम कर के रख देहले बानी। गांव में ओरीओ लोग के सास ससुर बा, बाकिर इहाँ खानी रोआवे वाला नैखे। कबो ईंहा भागत बानी त$ कबो ऊंहा भागत बानी। अब त$ गाय बैल खानी ईंहा के भी पगहा लगावे के पड़ी।”\nई बात पर हमार पारा चढ़ गईल, आ मेहरारू के कनपट्टी के जड़ी तड़ाक से एगो तमाचा लगा देहनी।\nअब त$ मेहरारू चिंघाड़ मचा देहलस।\n” अब या त$ रौआ अपना पागल बाप के संघे रहे के पड़ी या हमरा संघे रहे के पड़ी। जल्दी फैसला करीं, ना त$ हम आपन बोरिया बिस्तर ले के चलत बानी नैहर।”\nहम पंजाब कमाए वाला आदमी, भकुआ के रह गईनी। कबो बाबूजी के ओर ताकीं त$ कबो अपना मेहरारू के ओर ताकीं।\nबाबूजी असहाय हो के टुकुर टुकुर हमार मूंह निहारत रहनीं। ऐसन बुझात रहे कि ऊंहा के अंदर से इ आवाज निकलत बा ” बबुआ देख लिहल$ – ऐही से नू हम घर छोड़ के भागल रहनी ह$”\nहम बिना देर कईले कह देहनी ” तु जा सकत बाड़ू अपना नैहर। हम अपना बाबूजी के ए हाल में छोड़ के नैखी रह सकत।”\nमलकिनी मूंह से फूहर पातर बकत चल देहली अपना नैहर आ हम आपन बाबूजी के साथ रहे लगनी।\nबाबूजी के सेवा में हमरा जौन सुख मिले लागल ओकर भखान कईल मुश्किल बा। हमार प्रेम आ सेवा पा के बाबूजी के हालात में भी धीरे धीरे सुधार नजर आवे लागल।\nपूरा भादो बित गईल। ठीक सवा महीना बाद, बिना कौनो खबर सनेसा के मलकिनी वापस आ धमकली।\n” हमसे ना रहल गईल ह$ जी – दिन रात ईहे संसा लागल रहल ह$ की रौआ कैसे खात पियत होखेब । परदेस में त$ दुख तखलीफ झेलबे करी ने, अब घरहू आ के ऊहे दसा सहेब त$ हमार जीयल त$ धिक्कार नू बा।”\nमलकिनी के बात में बनावट कम आ सच्चाई ज्यादा बुझाइल त$ हमहूँ पसीज गईनी ।\n” जब पति से एतना प्रेम बा, त$ पति के जनम देवे वाला से एतना नफरत काहे बा!”\n” नफरत नैखे जी, हमरा से बड़ा भारी पाप भईल बा। रौआ हमार आंख के पट्टर खोल देहनी। आ नैहर में जाके भी एगो बड़ा भारी सबक मिलल बा ”\nहम पुछनी ” ऊ का?”\n” हमार भौजाई, आपन बीमार सास के सेवा में एतना मगन रहत बाड़ी के हमरा से भर मूंह बोले के भी रवादार नैखी। हमरा बुझा गईल कि उनकर ई रवैया हमरा के सबक सिखावे खातिर बुझात बा। हमरा आपन गलती के एहसास हो गईल आ हम धीरे से वापस अपना घरे आ गईनी ”\nहमार दुनू हाथ अपने आप फैल गईल आ ऊ हमरा अंकवारी में समा गईली।\nअब्दुल ग़फ़्फ़ार जी के अउरी रचना पढ़ें क्लिक करीं\nपिछला लेखअभियंता सौरभ भोजपुरीया जी के लिखल भोजपुरी कहानी उ का रहे\nअगिला लेखसरोज सिंह जी के लिखल भोजपुरी कहानी तिपहिया दहेज


खराब खबर नियरा से आवेला निमन खबर दूर से.\nकाल्हु रात पुलिया का लगे हमरा संगे छिनतई हो गईल, मतलब कुछ लोग हमार सब कुछ लूट लिहलन. हमार सातो रुपिया छीन लिहलन सन. हम ओहनी के धमकवनी कि अगिला पुलिया पर पुलिस पिकेट बा जा के शिकायत कर देम, त ऊ हँसे लगले सन. कहले सन, पुलिसे से पूछ के त एह पुलिया पर छिनतई करत बानी सन.\nनिमन खबर दूर से ई आईल कि अदन का खाड़ी का लगे एगो भारतीय नेवी अपना देश के एगो व्यापारिक जहाज के लूटे से बचा लिहलसि. सोमालिया के डकैत लूटै आईल रहले सन. छोट छोट डेंगी लेखा नाव पर सवार लूटेरा दुनिया जहान के बड़ बड़ जहाज के लूटे खातिर कमर कसले, नजर टिकवले सोमालिया के समुद्री डाकू एक तरह से अभिनन्दनीय लागे लन स.\n"सतसैया के दोहरे अरु नाविक के तीर. देखन में छोटन लगे, घाव करे गम्भीर" वाला कवित्त के सही साबित करत कि विशाल जहाजन के छोटकी नाव पर सवार हो के लूटल जा सके ला. सोमालिया के डकैत ई बात बार बार बतलावत बाड़े सन. स्माल स्केल के महत्व विराट का आगा खतम नइखे हो गईल, सोमालिया के डाकू बेर बेर ईयाद दिआवेले सन.\nखैर मसला ई बा कि अगर नेवी वाला गहिरा समुन्दर में जा के डाकूअन के पकड़ सकेलन स त ई हमनी का शहर मुहल्ला के राहनज, डाकूअन के काहे ना पकड़ल जा सके ?\nनेवी के एगो बंदा एह सवाल का जवाब में बतलवलसि कि गहिरा समुन्दर में डाकूअन के पकड़ धकड़ का बाद ओहिजा के टापमटाप नेता के फोन ना आ जाला कि छोड़ दऽ. आ अगर आईयो जाव त नेवी वाला ओकनी के भसे ना बुझ पावत होखिहन.\nजईसे सोमालिया के डाकूअन के धर पकड़ का बाद सोमालिया के कवनो लीडर के फोन नेवी का अफसर का लगे आईल होखी,\nहोकाला, बोकालम ओटोक्का, होबालू, होटूंगा. मतलब हमरा बंदन के छोड़ दऽ.\nनेवी वाला बूझबे ना कइले होखिहन सन. समुझले होखिहन सन कि ब्रेक डांस खातिर कवनो गाना गावत होखि. आ एहि कन्फ्यूजन में डकैत अरेस्ट हो गईल होखिहन सन.\nई त बहुत मजे क कन्फ्यूजन बा.\nनगला शोला भोला थाना में तमिलनाडु के अफसर ले आके बईठा देबे के चाहीं. लोकल रहजन भीतर होखे आ लोकल विधायक फोन करे त तमिल अफसर समुझे से इन्कार कर देव आ रहजनवा भीतरे रहि जाव.\nकन्नड़भाषी पुलिस के चित्तौड़गढ़ में लगा दऽ. मलयाली पुलिस लखनऊ का हजरतगंज में गश्त करे.\nभाषा जोड़े ले, चोर आ पुलिसो के. एह एकता के भसे से तूड़ल जा सकेला.\nया त पुलिस के इलाका बदल दऽ भा फेर कंपलसरी कर दिहल जाव कि यूपी के रहजन डाकू आपन हुनर कर्नाटक में देखलईहन. बोले त एक इलाका के कलाकार दोसरे इलाका में करतब देखइहन जा.\nवइसहूँ एक तरहा से त आजुओ देखावते बाड़न सन, पूरा भारतवर्ष के नेतवा दिल्ली में आपन हुनर देखावत बाड़न सन कि ना ?


मनोज तिवारी के नयका एलबम ‘जय बिहार जय जय बिहार’ – Anjoria\nमनोज तिवारी के नयका एलबम ‘जय बिहार जय जय बिहार’\nभोजपुरी मेगा स्टार आ बिहार के लल्ला मनोज तिवारी एगो नया अलबम में आपन बिहारी तेवर देखावे जात बाड़न. एह एलबम के नाम बा ‘जय बिहार जय जय बिहार’ जवना के जानल मानल संगीत कम्पनी विकॉन म्यूजिक जारी करत बिया. इहे कंपनी सदी के महानायक अमिताभ बच्चन आ मनोज तिवारी के आवाज. में ‘हनुमान चालीसा’ जारी कइले रहल. ‘जय बिहार जय जय बिहार’ के शूटिंग आजुकाल्हु बिहार के वैशाली आ दानापुर छावनी में चलत बा आ निर्देशक बाड़ें समर मुखर्जी. वैशाली ऐतिहासिक रूप से समृद्ध आ कला संस्कृति के दृष्टिकोण से बहुते धनी जगहा ह जहवाँ दुनिया के पहिला लोकतंत्र स्थापित भइल रहे. भगवान बुद्ध के एह धरती पर तीन बेर आगमन भइल रहे. ईसा पूर्व छठी सदी के उत्तर आ मध्य भारत में विकसित 16 महाजनपदन में वैशाली के खास महत्व रहे. नेपाल के तराई से लिहले गंगा के मैदान का बीच पसरल एह भूमि पर वज्जियन आ लिच्छवियन के संघ (अष्टकुल) गणतांत्रिक शासन व्यवस्था के शुरुआत कइले रहे. तब एहिजा के शासक जनता के प्रतिनिधि चुनत रहलें. लिच्छवियन के नगरवधु आम्रपाली के भला के भुला सकेला. एहिजा के अशोक स्तंभो देखे लायक बा.\nमनोज तिवारी कहलें कि एह राज्य के ऐतिहासिक धरोहरन के अतना नजदीक से देखे के ई पहिला मौका रहल. एही क्रम में दानापुर छावनी जाए के मौका मिलल. एह छावनी के बीच से करीब तीन किलोमीटर ले रास्ता पटना के आरा से जोड़ेला आ एह रास्ता पर चले वाला हर आदमी सेना के अनुशासन में नजर आवेला. एहिजा शूटिंग के अनुमति लेबे खातिर जब मनोज तिवारी छावनी प्रमुख से मिललन त शूटिंग के अनुमति दे दिहलन आ जवाननो के पूरा वर्दी में उपलब्ध करवलें. फेर हमनी का मिल के राग छेड़ली जा कि ‘जय बिहार, जय जय बिहार’.\nव्यस्त बाड़न जय सिंह


जब दुर्घटना होत होत बाचल रविकिशन के – Anjoria\nभोजपुरी अभिनेता रविकिशन ओह दिन बाल-बाल बाच गइलन, जब शूटिंग करत घरी एगो पिकप हाफ डाला अचके में उनुका सोझा आ गइल. एह घटना का बाद कुछ देर ले शूटिंग रोक दिहल गइल. बाद में रविकिशन दुबारा शूटिंग शुरू कइलन आ 150 फुट उपर से छलांग लगावे के स्टंटो कइलन.\nइटौंजा इलाका में गोमती नदी के बसहरी घाट पर सोमार का दिने भोजपुरी फिल्म ‘प्रेम विद्रोही’ फिल्मावल जात रहुवे. एगो एक्शन सीन करत रविकिशन पुल पर बाइक चलावत रहलें. एही समय एगो पिकप हाफ डाला अचके में सामने आ गइल बाकिर ओकर चालक समय रहते ब्रेक लगा दिहलसि आ टक्कर होत होत बाच गइल. बाद में शूटिग थोड़ देर बाद दुबारा शुरू भइल आ रविकिशन के अलावा अभिनेत्री संगीता तिवारी आ अउरियो कलाकार एहमे शामिल भइलें.\nशूटिंग देखे ला बड़हन भीड़ उमड़ पड़ल रहुवे. बढ़िया लोकेशन खोजे में यूनिट घंटो भटकल आ जब इटौंजा-माल सिवान पर बसहरी घाट पर शूटिंग शुरू भइल त कई एक एक्शन आ रोमांटिक दृश्य फिल्मावल गइल. बाद के शूटिंग अक्टूबर ले बीकेटी इलाका के चंद्रिकादेवी मंदिर परिसर के लगे, इटौंजा कस्बा में रामलीला मैदान पर, आ इटौंजा रेलवे स्टेशन समेत कई जगहा शूटिंग करावल गइल. बसहरी घाट पुल पर शूटिंग का चलते घंटनो जाम लागल रहल. आ भीड़ के काबू में राखे के कवनो सुरक्षा प्रबन्ध ना रहुवे. बेतहाशा भीड़ रविकिशन के एक झलक देखे ला बेताब रहल. कई जने त पुल का रेलिंगो पर चढ़ल रहलें.\nएक्शन आ एंटरटेनमेंट से लबरेज फिलिम ‘लड़ब मरते दम तक’\n‘हंटरवाली’ पाखी घुड़सवारी करत नजर अइहें


आन्हर के आन्हर ना कहल जाला भाईजी – Anjoria\nअगस्त 31, 2011 जनता के भरोसा, संसद\nचर्चा बा कि कुछ माननीय सांसद खुद के बुरा-भला कहला से नाराज हो गइल बाड़े. सही बात बा, अगर कवनो आन्हर के आन्हर कहब त खराब लागबे करी. ओकरा के सूरदास कहल जाला. लेकिन एहीजा शंका कुछ अउर बा. किरन बेदी, ओम पुरी आ प्रशांत भूषण के खिलाफ त ई नोटिस दे दीहें आ जिद पर अड़ल लोग त तीनों के माफी ना मँगला पर 15 दिन के जेलो के सजाय दे सकेले. लेकिन ऊ जनता जे सड़कन पर बिया आ जे इन्हन के चुनले बिया ऊ एह लोग के का कहत बिया. का इनका मालूम बा ?\nदरअसल बाति ई बा कि हमनी के माननीय सांसद लोग में आपन आलोचना सहे के ताकते नइखे रहल. कवनो जबरदस्ती त हो ना सके कि रउरा संसद में एक-दोसरा के माननीय बोलत रहब त हमनियो के रउरा के माननीय बोले के पड़ी, भलही केहू का खिलाफ करोड़ों के घोटाला के आरोप होखे, केहू का खिलाग कत्ल करवावे के आ केहू का खिलाफ भड़कावे के.\nहमनी का मुश्किलात आ बवाल के एगो लमहर दौर देखले बानी. हमनी का अडिय़लपन, अभद्रता आ दुनु फरीकन का ओर से अति आक्रामकता जइसन बदरूप आदतो देखनी. फासला मेटावे खातिर ई रवैया ठीक नइखे. एगो आदर्श दुनिया में लोग विवेकसंगत होखीहें आ अपना ताकत भा हालात के दरकिनार कर उचित कदम उठइहें.\nलेकिन एकरा बावजूद मौजूदा हालात में उम्मीद के किरण देखल जा सकेला. ऊ शांतिपूर्ण रूप से सामने अइले आ शालीनता का साथ एगो अधिका न्यायपूर्ण समाज मँगले. ई हमनी सभ का ला गौरव के छन रहे. अण्णा के आंदोलन सफल रहल बा, लेकिन यदि हमनी के बौद्धिक कुलीनो लोग उनुका आंदोलन के समर्थन कइले रहीत त उनुकर स्थिति अउरो मजबूत होखीत. एह आंदोलन के विरोध में सबले ताकतवर दलील ई रहल कि संसद के अवहेलना ना कइल जा सके आ ना ही करे के चाहीं. यकीनन, एहमें कवनो संदेह नइखे कि संसद आ संविधान के सम्मान करे के चाहीं. लेकिन एह तरह के संस्था एगो बुनियादी धारणा का आधार पर चलावल जाली सँ आ ऊ हवे जनता के विश्वास. यदि जनता के भरोसा डिग जाव त अइसन कवनो संस्था चलावले ना जा सके. हमनी के अइसन प्रयास करे के चाहीं कि संसद में जनता के भरोसा फेर से लवटि सके.\nभारत के राजनेता अउर खासतौर पर भारत के सरकार भरोसा के एही संकट से जूझत बिया. जनता अब सरकार पर भरोसा नइखे करत. सरकार के बयानन से हालात अउरी बदतर हो गइल बा. सरकार लगातार कहतिया कि भ्रष्टाचार के समस्या से निजात पावल जरूरी बा, लेकिन ऊ खुद एकरा खातिर लगभग कुछ नइखे करत. हमनी के राजनेता अपना रवैया के ईहे कीमत चुकावत बाड़े कि अब लोग उनुका पर भरोसा नइखे करत. जनता के विश्वास जीतले बिना नियम के हवाला दिहला से कुछ ना होखी.\n(31 अगस्त 2011)\nआदिवासियन के हक पर डाका डालत झारखंड के आदिवासी उपयोजना घोटाला


सिवान जेल में बंद कैदी के मौत – टटका खबर\nमहाराजगंज इलाका के छोटका टेघड़ा गाँव के रहे वाला पचास बरीस उमिर के पासपति चौधरी सोमार का दिने अदालत में सरेंडर कइले रहुवे. ओकरा पर गैरकानूनी शराब बेचे के मुकदमा रहुवे. बुध के रात खाना खइला का बाद अचानके ओकर तबियत खराब हो गइल. इलाज खातिर ओकरा के सदर अस्पताल भेजल गइल बाकिर ओकर मौत हो गइल. अस्पताल चहुँपे का बेरा ओकर उल्टा साँस चलत रहुवे आ अब तब का कगार पर रहुवे.\nTags: कैदी के मौत, महाराजंगज, सि‌वान


टटका सिनेमा : अतवार,2अगस्त 2015 – टटका खबर\nईद का मौका पर रिलीज भइल भोजपुरी फिलिम “जिगरवाला” के सफलता से सगरी बिहारे ना पूरा देशे मेंं निरहुआ आ आम्रपाली के जलवा देखे के मिलत बा. भोजपुरी के माथ स्टारन में शामिल दिनेशलाल यादव निरहुआ के फिलिमन के जुबिली मनावे के इतिहास रहल बा आ लागत बा कि जिगरवाला फिलिमो ओह इतिहास के दोहरा देखाई.\nईद का मौका पर सगरी देश में निरहुआ-आम्रपाली के फिलिमन के जलवा रहल. बिहार-यूपी में ‘जिगरवाला’ रिकार्ड व्यवसाय कइलसि त मुंबई-बंगाल में ‘निरहुआ रिक्शावाला-2’ एतिहासिक कलेक्शन बटोरलसि आ दिल्ली-पंजाब में ‘पटना से पाकिस्तान’ अब ले के सबले बेसी कलेक्शन.\nनिरहुआ आम्रपाली के जोड़ी एह घरी बाक्स आफिस पर हिट होखे के गारंटी बन गइल बा. निरहुआ आ आम्रपाली अपना प्रशंसकन से मिलल नेह से गदगद बा लोग आ कहत बा कि आगहुं अपने सभ के भरपूर मनरंजन करे में लागल रहीहें. सबले खास बात ई रहल कि जिगरवाला ओही दिने रिलीज भइल जहिया ‘बजरंगी भाईजान’ रिलीज भइल रहे आ तबो एह बालीवुड फिलिम के जबरदस्त टक्कर दिहलसि.\nआम्रपाली आ निरहुआ के जोड़ी के नईकी फिलिम होखी ‘राजा बाबू’ जवना ला सभे तिकवत बा.\nमहज नौ बरीस के उमिर में गवनई का मैदान में उतरे वाला अरविन्द के उनकर प्रशंसक कल्लू का नाम से जानेलें. अपना लाखों प्रशंसकन का बूते कल्लू आजु नवहियन के दिल के धड़कन बन गइल बाड़न. एह घरी उनुका फिलिम बलमा बिहार वाला2के शूटिग चलत बा आ एही बीच 26 जुलाई का दिने उनकर 18वां जनम दिन आ गइल आ यूनिट के लोग सेटे पर उनकर जनमदिन धूमधाम से मना लीहल. एह खुशगवार मौका पर कल्लू के पिताजी आ यूनिट के लोग मौजूद रहुवे कल्लू के आशीष देबे ला. एहमें अभिनेत्री पाखी हेगडे, माया यादव, अंशु तिवारी, माही, अनिल सम्राट, निर्माता रितेश ठाकुर, निर्देशक विष्णुशंकर बेलू, सिनेमाटोग्राफर रवि चन्दन, और अभिनेता कौशल शर्मा, मुन्ना, अवधेश, गाँधी वगैरह शामिल रहले.\nबतावल जात बा कि बलमा बिहार वाला –2में कल्लू एगो नया कलेवर में आवे वाला बाड़न अपना दर्शकन का सोझा.\nमहुआ प्लस के लोकप्रिय धारावाहिक ‘भऊजी नंबर वन’ के कुछ एपिसोड खातिर भोजपुरी सिनेमा के आइटम स्टार सीमा सिंह के जज बनावल गइल बा. बतावल जात बा कि एह काम खातिर सीमा सिंह ला एगो शानदार कास्ट्युम बनवावल गइल बा जवना पर लाखों रुपिया के खरच आइल बा. ओह दिन जब धारावाहिक के शूटिंग होखे वाला रहे त सीमा सिंह के मंच पर एंट्री बहुते शानदार तरीका से शूट भइल आ सीमा सिंह के एगो खास बनावल सिंहासन पर बइठावल गइल. ओह पर बइटल सीमा सिंह आसमान से उतरल परी लेखां लागत रहुवी. उनुका के अपना सोझा पा के बहुते लोग उनुका साथै आपन फोटू खींचावल.\nएगो जाने जोग बात इहो बा कि सीमा सिंह महुआ टीवी के शो ‘नाच नचईया धूम मचईया’ के विजेता रहल रही.\nविराज भट्ट आ विशाल सिंह अभिनीत भोजपुरी फिलिम हथियार के चउथा शानदार हफ्ता चलत बा बिहार में. निर्देशक जगदीश शर्मा आ निर्माता राधा रामधारी के एह फिलिम में एक्शन देख के देखेवालन के रोंआ खड़ा कर देता. कहानी मरम छू लेत बावे त मधुर गीत संगीत आ साथ में भरपुर कामेडी झुमा देत बा दर्शकन के.\nहथियार फिलिम समाज में पसरल अनेके मान्यता के बखिया उघेड़त संवेदनशील तरीका से सच्चाई के पक्ष राखत बावे. एकरा कामयाबी से निर्माता निर्देशक का संगही अभिनेतो लोग बहुते खुश बा. विराज भट्ट आ विशाल सिंह के कहना बा कि लोग एह फिलिम के ढेर दिन ले याद राखी\nअबकी का रक्षा बंधन का मौका पर रिलीज होखेवाली बा मशहूर फिल्म फाइनेंसर कंपनी आदिशक्ति के फिलिम ‘जानम’ एकरा के बिहार में एके दिने एक सौ से सिनेमाघर में रिलीज कइल जाई.\nजानम के निर्माता हउवें दुर्गा प्रसाद अउर अनुज कुमार आ निर्देशित कइले बाड़न अजय झा. जानम के कलाकारन में खास खास नाम खेसारी लाल यादव आ रानी चटर्जी का साथही विराज भट्ट, पूनम दुबे, मंतोष कुमार, पलक तिवारी, अनुप अरोड़ा, अकबाल राजभर, महेश आर्चाया, सी पी भट्ट, उल्हास कोरबा, माया यादव, राहुल तिवारी, सोमभूषण, राजेश तोमर, देव सिंह, सोनू झा, वैभव राय, रजनीश पाठक अउर आयटम क्वीन सीमा सिंह के नाम लीहल जा सकेला.\nएह फिलिम का बारे में दर्शके ना ट्रेड पंडितो लोग में जबरदस्त क्रेज बा काहे कि सभे जानत बा कि आदि शक्ति के फिलिम के पुरा परिवार संंगे देखल जा सकेला. ओहपर से अजय झा के निर्देशन आ खेसारी लाल यादव , विराज भट्ट, रानी चटर्जी अउर पूनम दुबे जइसन कलाकार होखस तब का पूछे के बा!\nTags: News from Bhojpuri cinema, News in Bhojpuri, आम्रपाली, कल्लू, खेसारीलाल यादव, जगदीश शर्मा, जिगरवाला, टटका खबर, टटका सिनेमा, निरहुआ, भोजपुरी सिनेमा, विराज भट्ट


भोजपुरी विशेष: बंगाल में भोजपुरिया ठसक – आखिर कउन लासा ह भोजपुरी में कि सबके सटा लेला | Story of Bhojpuri people working in Bhojpuri special West Bengal factories nodakm – News18 हिंदी\nफेर भोजपुरी में अइसन कउन लासा ह कि दोसर बोली बोले वालन के भी अपने से साट लेला.\nबंगाल में दूसर इलाका से आइल लोग भी भोजपुरी बोले लागेला. भोजपुरी में इ गुन का ह. कइसे माडवाड़ी लोग भी भोजपुरी बोले लागल ह. का इ भोजपुरी के दबंगई ह या मिठास-\nLast Updated : September 10, 2020, 03:00 IST\nबंगाल में भलेहू कई कल कारखाना अब न चलत होखे लेकिन उहवां अंग्रेजन क जमाना से बनल कल कारखाना खासकर चटकल (जूट मिल ) अउर सूताकल ( धागा- कपड़ा मिल ) के आसपास बसल बिहारी अउर पूर्वांचली समाज क मोहल्ला में आजहऊ भोजपुरिया बोली क हनक दिखाई पड़ेला. अइसन नईखे कि उहवां रहे वाला सब लोग बिहार और पूर्वांचल के भोजपुरी बोले वाला इलाका से आवे ल. भोजपुरी के अलावा बिहार के मगही, मैथिली, अंगिका, बज्जिका और पूर्वांचल के अवधी बोले वालन समाज के लोग भी उहवां बहुत हउंवन लेकिन सब क अपने में बोलचाल भोजपुरी में ही होला. हुगली नदी के नियर बसल अइसने बंद हो गईल चटकल अउर सूताकल के अगल बगल रहे वाला इलाका में एगो मोहल्ला क नाम ह मुंगेरपाड़ा. मुंगेर ह बिहार क एगो बड़ जिला. आज से पचास साठ साल पहिले उहवां से रोजी रोटी के जुगाड़ में कुछ लोग बंगाल के 24 परगना जिला के ई इलाका में आइ के बस गइ ल.. आस्ते आस्ते पूरा मोहल्ला बस गईल अऊर नाम पड़ गईल मुंगेरपाड़ा.\nअंगिका इलाका के लोगन के बोली भी भोजपुरी\nमजे क बात इ ह कि मुंगेरपाड़ा में रहे वाला अपने घर में त अंगिका ( मैथिली क उप बोली) बोले नन, लेकिन बाहर उनकर बोली भोजपुरी हउए... शुरू में बिहार से आकर बसे वालन मुंगेरिया भाई लोगन के भोजपुरी बोले में दिक्कत त जरूर होइल होई लेकिन उहवां जनम लेवे वालन उन क बाल बच्चन त घर में आपन बोली के साथे मोहल्ला से बाहर भोजपुरी बोले में कउनो दिक्कत न होइल होई... काहे से कि उन सब कर बोली में आपन बोली क कउ न परभाव नाही दिखाई पड़ेला. अब सवाल इ ह कि दूसर बोली बोले वालन के भोजपुरी ही काहे बोले पड़ेला. उ आपन बोली भी त बोल सकत रहलन. जाहिर ह कि उहवां भोजपुरी क परभाव ज्यादा होई. काहे से कि भोजपुरी बोले ज्यादा होई हं. लेकिन मजे क बात इ ह कि उ इलाका में भोजपुरी के अलावा दोसर बोली जैसे अंगिका और मगही बोले वाला तनको उन्नीस न होइहें बलुक दूनो मिला के भोजपुरी से दूना होइहें.\nत भोजपुरी में कौन लासा बा\nफेर भोजपुरी में अइसन कउन लासा ह कि दोसर बोली बोले वालन के भी अपने से साट लेला. हो सकेला भोजपुरी बोले वाला उहवां के लोग दबंग होइहें. एकरे चलते अंगिका और मगही बोले वालन उनकर परभाव में तुरते आ जात होईहें. एमन थोड़ बहुत सच्चाई हो सकेला लेकिन पूरा नाहीं. काहे से कि अंगिका और मगही बोले वालन लोग भोजपुरी बोले वालन से दबंगई में तनको कम न होलन. रेलगाड़ी पर चढ़ के बंगाल से आपन गांव जाए वाले भोजपुरिया भाई लोगन के इ बात जरूर पता होई कि बिहार के अंगिका और मगही बोली वाले इलाका जमुई, किउल, बाढ़, बढ़इया, मोकामा, पटना से जब गाड़ी निकले त उहवां के लोगन के सामने उनकर मुंह पर कइसे ताला लग जाला. त कहे क माने इ कि मगही और अंगिका बोले वाले भोजपुरी से बीसे होलन. त आखिर भोजपुरी में आखिर कौन खास बात है कि गैर भोजपुरी वाले ओके बोले पर मजबूर हो जालन.\nमूल रूप से पूर्वांचल के रहे वाले बंगाल के अइसने इलाका में पढ़ल बढ़ल एगो बड़ पत्रकार स्व. सुरेंद्र प्रताप सिंह आपन एगो इंटरव्यू में एगो सवाल के जवाब में कहले रहलन कि भोजपुरी में आपन अलगे तरह क परभाव है कि उ दूसर बोली - भाषा प हावी हो जाले. अपने तर्क में उनकर कहना रहे कि गैर बंगाली बोली त छोड़अ. उनकर साथ पढ़े वाले अउर भोजपुरी मोहल्ला के पास पड़ोस में रहे वालन कई बंगाला भाषी भी भोजपुरी बोलल सीख गईलें. अउर उनकर अपने में भोजपुरी ही बोलचाल क बोली रहल. ह हैरान करे वाली बात कि बंगाल में रहे वाला बंगला भाषी भोजपुरिया समाज में मिल जुल कर भोजपुरी सीख लेलस. कई बंगाली भाई त अइसन भोजपुरी बोलेनन कि केहू पकड़े न पाई कि उ बंगाली हउंअन. दोसर ओर बंगाल क चटकल इलाका में कई अइसन बिहारी - पूर्वांचली परिवार बसल ह कि दू तीन पीढ़ी से बंगाल में रोजी रोटी कमा के भी आज तक साफ बंगला नाही बोल पावेला.\nअइसन नइखे कि भोजपुरी बोले वाला बंगाली भाई लोग ढेर हऊअन. आज हूं उहवां के कल कारखाना के अगल बगल बसल समाज के साथ रह के भी ठेठ भोजपुरी बोले वाला बंगाली भाई लोग बहुत कम हउअन. लेकिन जे तरह से उहवां के लोगन में बिहारी अउर पूर्वांचली समाज के लेके एगो खास विचार रहल ह उ हिसाब गिनन चुनल लोग भी भोजपुरी बोले लागल त ई बहुते बड़ बात मानन जाई. ईहवां ई बतावल जरूरी है कि बंगाली भाई लोग कौनो सौख से भोजपुरी बोलल ना सीखे ल… उ त संगत के फेर में सीखे पड़ेला या त फेर भोजपुरी में ही अइसन लास ह कि जे के लग जाला ओसे छोड़ावल मुसकिले होला. संगत में ठेठ बोले के सीख ले ल कि दो गो भोजपुरिया साथिन के आपस में बतिआवल देख के बंगला भुला के ठेठे में बोले लगे न. साथी संगी क गोल बड़ो होईले पर जेमे बंगाली के साथे मान ल मारवाड़ी अउर पंजाबी संगी भी हउअन, दो गो भोजपुरिया भाई ही भारी पड़े लं.\nमाडवाड़ी लोग भी भोजपुरी सिखलस\nबंगाल में रहे वाला गैर बंगाली समाज में मारवाड़ी लोगन क संख्या भी बहुते ज्यादा ह. अइसे से त राजस्थान से व्यापार करे आइल ई समाज के लोग समूचा बंगाल में फैइलन हउअन. लेकिन कलकत्ता में व्यापार के चलते और अगल बगल के जिला में बसल कल कारखाना में खास हुगली नदी के किनारे बनल चटकल अऊर सूताकल में काम करले के चलते. अंग्रेजन के बाद कलकत्ता सहित बंगाल बिहार ( एक जमाना में बिहार अऊर उड़ीसा परदेस बंगाले क हिस्सा रहल ) के व्यापार व कल कारखानन क मालिक मारवाड़ी ही बन गईलन. मारवाड़ी मालिकन के दोसर केहू पर तनिको बिसवास नाही रहे. एही के चलते आपन कारखाना चलावे क जिम्मा उ पढ़ल लिखल मारवाड़ियन के हाथे देत रहलन. पुरान मारवाड़ी भाई लोग त हनक से कारखाना चलावें.\nमिल क मजदूर भाइयन से ढेर मिले मिसे ना ही. लेकिन मिल के क्वार्टर में रहे वाला उनकर बच्चा लोग, मजदूर भाइयन क बच्चन के साथ में खेले कूदे लग नय. बड़ होले पर दोनों समाज क लइका लइकी साथ पढ़े ऊ लागल. अब इयां भी भोजपुरी आपन कमाल देखा देलस. मारवाड़ी बच्चा भोजपुरिया समाज में मिल मिस कर ठेठ बोले लागल. मजेदार बात इ ह कि भोजपुरी बोले वाला संगी साथी संगे रह के भी मारवाड़ी बोले ना सीख पाइल. चाहे नइकी पीढ़ी हो चाहे पुरनकी. ह न ई एगो दोसर भाषा बोली वाला परदेस में आपन परभाव छोड़े क कमाल. अब चाहे इ भोजपुरी बोली का हनक होखे चाहे ओके बोले वालन क ठसक. अ चाहे इ बोली क आपन मिठास. एकर परभाव में दोसर भाई लोग तुरते आ जा ला.\nएगो अउर बात बतवते चली. मगही, मैथिली, भोजपुरी, अंगिका, बज्जिका बोले वाला परदेस बिहार में पुलिस के सिपाहियन क आपस में बोल चाल क बोली भोजपुरिये ह. इ कइसे अउर काहे होइल. एपर बिस्तार से फेर कबहूं चरचा होई.\nTags: Awadhi, Bhojpuri, Bhojpuri News, Bhojpuri special, Purvanchal, West bengal\nFIRST PUBLISHED : September 10, 2020, 01:54 IST


टटका खबर, कवनो खबर छूटे ना. 14 अगस्त, अतवार – टटका खबर\nटटका खबर, कवनो खबर छूटे ना. 14 अगस्त, अतवार\nछपरा पटना सड़क पर गंगा के पानी बहे लागल बा जवना चलते यातायात थथम गइल बा.\nबलिया गाजीपुर में गंगा खतरा का निशान से ऊपर बहतिया.\nसरकार पर धोखा देबे के आरोप लगवले अन्ना हजारे\nबॉलीवुड के वरिष्ठ आ मशहूर अभिनेता शम्मी कपूर के अतवार का फजीरे मुंबई के एगो निजी अस्पताल में हो गइल. ऊ 79 बरीस के रहले.\nगंगा नदी का बाढ़ के पानी राष्ट्रीय राजमार्ग संख्या उनइस पर बहे लागल बा जवना चलते छपरा पटना सड़क पर यातायात थथम गइल बा. गंगा नदी के पानी बेगूसराय जिला के कई इलाका में घुस आइल बा. बक्सर में गंगा खतरा का निशान का लगे चहुँपल बाड़ी आ ब्रहमपुर, सिमरी आ चौसा के दर्जनो गाँव बाढ़ के पानी में घेरा गइल बा. पानी हर घंटा डेढ़ सेंटीमीटर का रफ्तार से उफनाइल जात बा. कैमूर जिला के दुर्गावती, मोहनिया, कुदरा , चाँद आ रामगढ़ प्रखण्ड के दू दर्जन से बेसी गाँव बाढ़ का चपेट में आइल बावे.\nपिछला हफ्ता का बरखा का चलते दुर्गावती, सुआराम गेहुँवन, आ कुकुरनहिया नदी उफना गइल बाड़ी सँ आ हजारो बिगहा धान के खेत पानी में डूब गइल बा.\nपहिला बार बिहार में कवनो पत्रकार के सूचना आयुक्त बनावल गइल बा आ ऊ पत्रकार हउवें फरजन्द अहमद. एस विजय राघवन आ फरजन्द अहमद के सूचना आयुक्त बनावे के फैसला काल्हु मुख्यमंत्री नीतीश कुमार का अध्यक्षता में भइल चयन समिति के बईठक में लिहल गइल.\nपश्चिमी चंपारण के मधुबनी घाट गाँव का लगे मोतिहारी पकड़ीदयाल मार्ग पर भइल सड़क दुर्घटना में एगो लड़िका के मौत हो गइल जवना का बाद लोग सड़क के कई घंटा ले जाम कर दिहल.\nबक्सर में व्यवसायियन से लूटपाट करे वाला अपराधी हुरहु यादव के पुलिस गिरफ्तार कर लिहले बिया.\nफर्जी प्रमाणपत्र का सहारे नौकरी पावे का आरोप में रोहतास जिला के डेहरी अस्पताल में काम करे वाली एएनएम सरिता कुमारी का खिलाफ केस दर्ज करावल गइल बा.\nबेतिया में एगो औरत के दहेज खातिर हत्या कर दिहल गइल.\nबलिया गाजीपुर में गंगा खतरा का निशान से ऊपर बहतिया\nउत्तर प्रदेश के पूर्वांचल में नदी उफनाइल बाड़ी सँ. गंगा बलिया, गाजीपुर आ बनारस में उफान पर बिया आ बनारस में हर घंटा दू सेण्टीमीटर का रफ्तार से उफनाइल जात बिया. घाघरा नदी एल्गिन ब्रिज आ अयोध्या में खतरा का निशान से ऊपर बिया बाकिर दुनु जगहा एकर उफनाइल कम हो रहल बा.\nनगर योजना आ विकास संशोधन विधेयक का विरोध में विपक्ष\nयूपी के विपक्षी दल राज्यपाल से भेंट कर के कहले बाड़न कि विधानसभा से बिना चरचा करवले पारित नगर योजना आ विकास संशोधन विधेयक के मंजूरी ना दिहल जाव काहे कि एकरा के एगो साजिश का तहत बिना चरचा करवले पारित करावल गइल बा आ ई किसान विरोधी बा.\nखाली रह गइल सीटन पर दाखिला शुरू\nउत्तर प्रदेश के तकनीकि आ प्रबन्धन संस्थानन के गुणवत्ता खराब रहला का चलते मैनेजमेंट कोटा आ प्रवेश परीक्षा का माध्यम से दाखिला लिहला का बादो ढेर सीट खाली रह गइल बाड़ी सँ. ओह सीटन पर हर हाल में इकतीस अगस्त से पहिले दाखिला ले लेबे के बा. अगर कवनो गड़बड़ी मिलल त संस्थान के सीट में पन्द्रह फीसदी के कटौती कर दिहल जाई. हालत अतना खराब बा कि प्रवेश परीक्षा के काउन्सिलिंग का बाद एक लाख दस हजार सीट खाली रह गइल बाड़ी सँ. कुछ सीट त मैनेजमेंट कोटा से भरा जाई बाकिर तबहियो बहुते सीट खाली रह जाई. यूपी अपना तरह के अकेला राज्य होई जहवाँ विद्यार्थियन आ बेरोजगारन के बेहिसाब संख्या का बादो सीट नइखी भरत सँ आ बहाली खातिर डाक्टर नइखन भेंटात. ओतनो ना जतना जगहा बा.\nमुरादाबाद में शांति बनल बा. काल्हु कर्फ्यू में नौ घंटा के छूट दिहल गइल आ ओह बिचे कहीं कवनो गड़बड़ी ना भइल. दंगा का समय बनावल वीडियो आ फोटो का सहारे अब दंगाइयन के पहिचान आ तलाश के काम शुरु हो गइल बा.\nजौनपुर जिला के बदलापुर थाना के बिठुआं गाँव का लगे एगो बिना पहरा वाला खुला क्रासिंग पर लाइन पार करत एगो मोटरसाइकिल अकालतख्त एक्सप्रेस का चपेटा में आ गइल जवना से ओह पर सवार दू जने के अकाल मृत्यु हो गइल. ओने आगरा में रुनकता क्रासिंग पर फाटक बन्द रहला का बावजूद लाइन पार करे का फेर में एगो मोटरसाइकिल पर सवार तीन जने राजधानी एक्सप्रेस से कटा गइले.\nपुर्वांचल में इंसेफलाइटिस के प्रकोप दिन पर दिन बढ़ल जात बा आ अबले नाहियो त डेढ़ सौ से बेसी लोग मर चुकल बा आ करीब अतने मरीज अबहियो अस्पताल में भरती बाड़े. काल्हुओ चार गो मरीज के मौत गोरखपुर मेडिकल कालेज अस्पताल में हो गइल जबकि सत्रह गो नया मरीज भरती करावल गइल.\nनई दिल्ली, 13 अगस्त (आईएएनएस)। वरिष्ठ सामाजिक कार्यकर्ता अन्न हजारे अपना होखे जा रहल आमरण अनशन का बारे में दिल्ली पुलिस के प्रतिबंधन पर बेहद नाराजगी जतावत कहले कि सरकार देश के विश्वास का साथे धोखा कइले बिया. कहलन कि अगर उनुका पहिले पता रहीत कि सरकार धोखा दही त ऊ आपन अप्रैल वाला आमरण अनशन तूड़ले ना रहीतन.\n16 अगस्त से करे जा रहल आपना अनशन से पहिले एगो संवाददाता सम्मेलन में अन्ना हजारे कहलन कि सरकार के कुप्रशासन का चलते अमेरिका के मौका मिलल गइल कि ऊ हमनी के देश के आंतरिक मामिला में टिप्पणी करे.\nआपन अप्रेल वाला अनशन तूड़े के अफसोस करत अनान कहलन कि अगर हमनी के सरकार से धोखा मिले के अनेसा रहीत त सगरी माँग पूरा करवाइये के अनशन तूड़ते. बाकिर हमनी का सरकार पर भरोसा कइनी आ सरकार हमनी के धोखा दे दिहलसि.\nअन्ना हजारे दिल्ली पुलिस के लगावल शर्त का बारे में दखल देबे खातिर प्रधानमंत्री मनमोहन सिंह के पत्र लिखलन जवना का जबाब में अन्ना के पुलिसे से बात करे के कहल गइल बा. मनमोहन सिंह के कहना बा कि उनुकर सरकार एह सब में दखल ना देव. अन्ना के कहना बा कि प्रतिबंध का बावजूद ऊ अनशन कीहे आ अगर गिरफ्तार हो गइलन त जेलो में उनुकर अनशन जारी रही.\nएजबेस्टन टेस्ट : मैचो हरले, ताजो छिनाइल\nबर्मिघम, 13 अगस्त (आईएएनएस)। भारतीय क्रिकेट टीम एजबेस्टन काउंटी क्रिकेट मैदान पर इंग्लैंड के साथ खेलल गइल तिसरका टेस्ट मैच एक पारी आ 242 रन के बड़हन अंतर से गंवा दिहलसि आ एकरा साथही ओकर सबले बढ़िया टेस्ट टीम के ताजो छिना गइल जवन पिछला डेढ़ साल से महेंद्र सिंह धौनी के टीम का लगे रहुवे.\nएह शानदार जीत का साथ इंग्लैंड चार मैच के एह श्रृंखला में 3-0 के बढ़त ले लिहले बा आ ओकर दुनिया के नम्बर एक टीम बनल तय हो गइल बा. 18 अगस्त से लंदन में खेलल जाये वाला चउथका टेस्ट मैच के परिणाम चाहे जवने होखे इंगलैण्ड के नया नया मिलल ताज पर कवनो असर नइखे पड़े वाला. भारत अब दुनिया के नंबर तीन टीम हो जाई.\nलॉर्ड्स अउर ट्रेंट ब्रिज टेस्ट का तरह एजबेस्टनो में भारतीय टीम पहिलके दिन से बैकफुट पर रहल. टॉस हरला का बाद बल्लेबाजी करे उतरल भारतीय टीम पहिला पारी में 224 रन बना के आउट हो गइल. जबाब में सलामी बल्लेबाज एलिस्टर कुक (294) के शानदार दुहरा शतक का सहारे इंगलैण्ड के टीम सात विकेट पर 710 रन बना के आपन पारी घोषित कर दिहलसि. एलिस्टर कुक के मैन ऑफ द मैच चुनल गइल.\nचूंकि पहिला पारी के आधार पर 486 रन से पिछड़ल भारतीय टीम खातिर इंग्लिश टीम के स्कोर के बराबरी कइल आ फेर बढ़त बनावल नामुमकिन रहे से खिलाड़ी मैच ड्रा करावे उतरले.\nतीसरा दिन के अंतिम सत्र में भारत के दूसरी पारी शुरू करे के मौका दिहल गइल आ दुसरके गेंद पर जेम्स एंडरसन वीरेंद्र सहवाग (0) के आउट करके मानो मैद के परिणामे लिख दिहलन, फेर तू चलऽ हम आवतानी शैली खातिर मशहूर भारतीय टीम 244 रन बनत बनत ढेर हो गइल.\nकप्तान महेंद्र सिंह धौनी 74 रन बनाके नाबाद रहलन बाकिर उनुकर टीम खातिर ई इतिहास के 15वीं सबले खराब पारी के हार रहल. भारत पर इंग्लैंड के ई दूसरा सबले बड़का जीत बावे.\nमैच के बाद कप्तान धौनी के कहना रहल कि हमनी के अपना कमजोरी पर ध्यान देबे के पड़ी. क्षेत्ररक्षण बेहद खराब बा आ ओकरा के सुधारे के पड़ी. कहलन कि लोग के उम्मीद पर खरा ना उतर पावे के उनुका बेहर अफसोस बा. (इंडो-एशियन न्यूज सर्विस)


पवन सिंह के जादू – Anjoria\nपवन सिंह के जादू\nJuly 23, 2013 Editor फिल्म, मनोरंजन 1\nभोजपुरी परदा पर साल 2013 में सुपरस्टार पवन सिंह के जादू चलत बा. एह साल उनकर तीन गो फिलिम, ‘‘राखेला शान भोजपुरिया जवान’’, ‘‘बनारसवाली’’,आ “वीर बलवान’’, अबले रिलीज भइल बा.\n‘‘राखेला शान भोजपुरिया जवान’’ मार्च में रिलीज भइल रहुवे आ सगरी बिहार में ओकरा रिकार्ड ओपनिंग मिलल रहुवे. मुंबईओ में एकर व्यवसाय नीमन रहे. दर्शकों पवन सिंह के एंग्री यंगमैन का भूमिका में खूबे सरहलें आ उनुका के ‘‘भोजपुरिया सिंघम’’ के दर्जा दिहल गइल. एकरा बाद आइल ‘‘बनारसवाली’’फिलिमो के दर्शक, खासकर महिला लोग, खूब सराहल. पवन सिंह के एह साल तिसरकी फिलिम ‘‘वीर बलवान’’ मई में आइल. एहमें पवन सिहं अपना प्यार के हासिल करे ला कवनो सीमा तक जाए के तइयार आशिक का भूमिका में रहलन. फिलिम सगरी बिहार में शानदार बिजनेस कइलसि.\nअपना फिलिमन के मिलत शानदार सफलता के श्रेय पवन सिंह अपना प्रशंसक दर्शकन के देबेलें. पवन सिहं के आवे वाली फिलिमन में ‘‘प्यार मोहब्बत जिन्दाबाद’’ , ‘‘देश परदेश’’, ‘‘ठोक देब’’, ‘‘जिददी आशिक’’, ‘‘रंग द प्यार के रंग में’’, ‘‘गंगापुत्र’’ वगैरह शामिल बाड़ी सँ.\nस्मृति सिन्हा के सम्मानित कइल गइल\nबलमा बिहारवाला ‘‘खेसारीलाल यादव’’\nmast ba ho


शराबबन्दी – टटका खबर\nबिहार के शराबबन्दी कानून के रद कइलसि हाई कोर्ट\nबिहार में 1 अप्रेल से शराबबन्दी लागू होखे जात बा. एह चलते शराब बेचेवाला करीब 2000 दूकान बंद हो जइहें सँ. सरकार के कहना रहे कि हर दुकानदार के सुधा कंपनी के मिल्क पार्लर खोले के दे दीहल जाई. बाकिर एहला शराब दुकानदार राजी नइखन होखत आ महज 306 लोग तइयार भइल बा दूध के\nदेशी प रोक विदेशी के छूट\nबिहार के नीतीश सरकार शराबबन्दी मामिला पर जोरदार पल्टी मरले बिया। पहिले कहलसि कि अगिला वित्त बरीस से बिहार में पूरा नशाबन्दी लागू हो जाई. बाकिर अब कहत बिया कि शराबबन्दी थोड़ थोड़ क के कइल जाई. सबले पहिले देशी शराब बन्द होखी. विदेशी शराब राज्य के गांव देहात में ना मिली बाकिर शहरन में


टटका खबर, शुक २६ मार्च – Anjoria\nधर्म आधारित आरक्षण सरसरी तौर पर सही ठहरवलस सुप्रीम कोर्ट\nआंध्र प्रदेश में कुछ मुसलमान पिछड़ि जातियन खातिर दिहल जाये वाला आरक्षण के सु्प्रीम कोर्ट सरसरी तौर पर सही ठहरा दिहलस. बाकिर एह मुद्दा से जुड़ल कुछ संवैधानिक सवालन के कसौटी पर कसे खातिर मामिला सु्प्रीम कोर्ट के संविधान पीठ के सँउप दिहल गइल बा. अब आंध्रप्रदेश में पिछड़ा मुसलमानन के आरक्षण देबे के रास्ता खुल गइल आ साथ ही खुल गइल पूरा देश में मुसलमानन खातिर आरक्षण देबे के राह. हर जगहा अब एकर माँग होखी आ हर जगहा मानल जाई. नुकसान हिन्दू पिछड़ा जातियन के होखी काहे कि ओहि लोग का कोटा में से ई कोटा कटी.\nपकड़ाइल आतंकियन के नाम बतावे वाला एटीएस प्रमुख के हटा दिहल गइल\nपिछला दिने महाराष्ट्र का मुंबई शहर में दू गो आतंकी पकड़ाइल रहलें स. दुनु एक खासमखास समुदाय के रहलें. एटीएस प्रमुख से गलती हो गइल कि ऊ ओकनी के नाम बता दिहलें आ अब उनका के पद से हटा दिहल गइल बा. उनका खिलाफ कुछ अउरी कार्रवाई हो सकेला.\nमुसलमान आ यादवन के सबसे बड़का दुश्मन राजद\nबिहार सरकार के प्रभारी गृह मंत्री विजेन्द्र प्रसाद यादव काल्हु विधानसभा में जवाब देत कहलन कि मुसलमान आ यादवन के सबसे बड़ दुश्मन राजद रहल. कहलन कि लालू राबड़ी सरकार में एह दुनु के बस वोट बैंक का तरह इस्तेमाल कइल गइल आ एह लोग के विकास खातिर कुछ ना भइल. पुछलन कि भागलपुर दंगा के दोषियन के के बचावत रहे? टोकाटोकी करत राजद विधायकन के चेतवलें कि चुप रहऽ लोग ना त सगरी पोलपट्टी खोल देब.\nबिहार में सरकारी शिक्षक अब प्राइवेट ट्यूशन ना पढ़ा सकीहें\nपहिला अप्रेल से बिहार में नया नियम लागू हो जाई जवना चलते प्राइमरी आ मिडिल स्कुलन के शिक्षक लोग प्राइवेट ट्यूशन ना पढ़ा सकीहें. राज्य में हर विद्यालय में छात्र शिक्षक अनुपात तीस पर एक बनावे खातिर बड़हन पैमाना पर शिक्षकन के नियुक्ति कइल जाई. ट्रेंड उम्मीदवारन के कमी देखत तय कइल गइल बा कि अनट्रेंडो लोग के बहाली कर दिहल जाई आ ऊ लोग पाँच साल का भीतर जरुरी योग्यता हासिल कर सकी.\nकांग्रेस अध्यक्ष के काफिला एगो नौजवान के कचारत बढ़ गइल\nबिहार प्रदेश कांग्रेस अध्यक्ष अनिल शर्मा का काफिला में शामिल एगो कार सिवान जिला के भादा खुर्द गाँव का लगे एगो नौजवान के कचारत चल गइल. घवाहिल नौजवान के अस्पताल में बरती करावल गइल बा जहाँ ओकर हालत चिन्ताजनक बा. अनिल शर्मा जीरादेई जात रहलन जहाँ से पार्टी के कार्यक्रम गाँवे गाँव पाँवे पाँव के शुरुआत कइलन.\nजवन कहले रहलन सोच समुझ के कहले रहलन मुलायम\nमहिला आरक्षण के विरोध करत मुलायम पिछला दिने कहले रहलन कि एह विधेयक के पास होखला का बाद अइसन अइसन लड़की संसद में आ जइहें सँ जवना के देख के लड़िका सब पाछा से सीटी बजइहन सँ. उनका एह बयान के चौतरफा निन्दा हो रहल बा बाकिर एह सब से मुलायम पर कवनो असर नइखे. कहलें कि जवन कहलें सोच समुझ के कहलें आ ओकरा खातिर उनका कवनो अफसोस नइखे. अइसनके संस्कारी परिवार के लड़िका सीटी बजावे के काम करेलें सँ.\nउमा भारती अपने बनावल पार्टी से इस्तीफा दिहली\nउग्र हि्दूत्व खातिर जानल जाये वाली नेता उमा भारती अपने बनावल पार्टी से इस्तीफा दे दिहले बाड़ी. कहले बाड़ी कि मौजुदा राजनीतिक हालात आ अपना स्वास्थ्य के देखत ऊ पार्टी के जिम्मेदारी नइखी ढो पावत. कहल जा रहल बा कि अब उनका के भाजपा में वापिस ले लिहल जाई आ राष्ट्रीय उपाध्यक्ष बना दिहल जाई. एह नया समाचार पर अबहीं ले गोविन्दाचार्य के कवनो टिप्पणी सामने नइखे आइल.\nफिरौती का फेर में अपने दोस्त के हत्या कर दिहलें सँ\nनोएडा एमिटी में बीटेक के छात्र रोहित सिंह के ओकरे तीन गो दोस्त मिल के अपहरण कर लिहले सँ आ रोहित का बाप से एक करोड़ के फिरौती मँगलन स. बाद में पकड़इला का डर से रोहित के गरदन दबा के मार डललन सँ आ लाश फेंक दिहलें सँ. २१ मार्च से गायब रोहित के लाश २४ मार्च के मिलल. पुलिस एह मामिला में ओह तीनो दोस्तन के गिरफ्तार कर लिहले बिया जवन आपन अपराध सकार लिहले बाड़न सँ. ओह टैक्सी वाला के तलाश जारी बा जवन लाश ठिकाने लगावे में मदद कइले रहे.\nसरकारी कंपनियन के विनिवेश के तौर तरीका बदलल जाई\nपिछला दिने सरकारी कंपनियन के विनिवेश में मिलल असफलता का बाद अब सरकार एह पुरा प्रकरण पर फेर से विचार कर रहल बिया. कोशिश हो रहल बा कि विनिवेश करे वाली कपनी के एह मामिला में बेसी अधिकार दिहल जाव आ ओकरा के बढ़िया से मार्केटिंग करे के छूट दिहल जाव. ओने काल्हु शेयर बाजार में तेजी देखे के मिलल आ सेंसेक्स में १०८ अंक के बढ़ोतरी भइल.\nदू गो दिग्गजन के भिड़न्त आज\nपिछला आइपीएलन में दिग्गज रहल राजस्थान रायल्स आ डेक्कन चार्जर्स के भिड़न्त आजु होखे वाला बा. लगातार दू गो मैच जीतला का बाद राजस्थान रायल्स के हौसला बुलन्द बा. काल्हु का मैच में दिल्ली के डेयर डेविल्स बंगलुरु के रायल चैलेंजर्स के हरा दिहलस.\nPrevious Post: कोमल आ दीपु जीतलें सरोज खान के दिल\nNext Post: बजलऽ ए शंख बाकिर ….


बतकुच्चन  – ८८ – Anjoria\nबतकुच्चन  – ८८\nDec 16, 2012 बतकुच्चन\nजब कवनो नेता के अपना पार्टी में रहत असकस लागे लागेला त ऊ अइसन अइसन बयानबाजी शुरू कर देला जवना से पार्टी नेतृत्व के अनकस होखे लागे आ ऊ आपन अहजह आ असकत छोड़त ओह नेता के पार्टी से निकाले के फैसला कर लेव आ ओकरा के उभचुभ से बचा लेव.\nहमेशा का तरह आजुओ हम हाल फिलहाल के घटना के बहाने शुरू हो गइल बानी. जबे अइसन कवनो बात हो जाला जवना से हमरा कुछ बतकुच्चन करे के मौका मिल जाव त कतनो हारल थाकल रहला का बादो मन हरियरा जाला. मन के भाव जतावे बतावे ला भोजपुरी में जवन अथाह भण्डार भरल बा ओकर कवनो जोड़ ना मिली दोसरा जगहा. अब एहिजे देखीं अनकस आ असकस में. असकस असहज होखला पर लागेला जइसे कि टाइट कुर्ता कुर्ती पहिरला पर भा जाड़ा का दिन में टाइट सुइटर पहिरला से लागेला. मन करेला कि कब उतार फेंकी. बाकिर अनकस चिढ़ से, अँउजइला से होला. जइसे कि हो सकेला कि रउरा बतकुच्चन पढ़त लागत होखे. अंगरेजी में एकरा ला शब्द होला इरिटेशन आ असकस ला अनइजीनेस. देखीं कि भोजपुरी में एह तरह के भाव कतना आसानी से आसान शब्द में कह दिहल जाला अनकस भा असकस. एही तरह देखीं कि असकत कतना आसान शब्द बा, ना कवनो मात्रा ना कवनो संधि समास. असकतिया आदमी के अतना कहाँ पार लागी कि ऊ मात्रा वात्रा जोड़े के जहमत उठावे. असकत आलस्य के कहल जाला आ असकतिया आलसी के.\nअसकत आ अशक्त में कवनो संबंध नइखे काहे कि अशक्त बिना शक्ति वाला के कहल जाला जबकि असकत में अशक्त के ना, अनिच्छा के खेल होला. जब मन ना करे कुछ करे के त ओकरे के असकत कहल जाला. असकतिया आदमी अशक्त ना होला बस ओकरा में शक्ति के इस्तेमाल करे के इच्छा ना होला. जइसे कि लवटल जाव ओही नेता पर त देखीं, बहुत दिन ले पार्टी असकतियवलसि, महटियवलसि, अनदेखी अनसुनी कइलस उनुका बात बयान के. बाकिर अंत में ओकरा आपन असकत छोड़ के आपन शक्ति देखावे पड़ल आ नेता जी के बाहर के रास्ता देखा दिहलसि. जवना थरिया में खाईं ओही में छेद करीं, ई कबो सही ना कहल जा सके. बाकिर कुछ लोग अइसने करेला. असल में ऊ लोग अहजह में पड़ल होला. देखेला कि सामने वाला पार्टी में लोग माल काटत बा, सत्ता के सुख भोगत बा त सोचे लागेला कि एहिजा रहीं कि ओहिजा जाईं. एही के अहजह में पड़ल, दुविधा में पड़ल कहल जाला. उभचुभ में पड़ल दोसरा तरह के भाव होला. एहमें कबो लागेला कि डूबत बानी कबो लागेला कि उपरा गइल बानी. इहो दुविधे के भाव ह बाकिर अहजह में एगो हालात से निकले के संभावना तलाशल जाला त उभचुभ में बस अपना हालात के मूल्यांकन भर होला. बियाहल जिनिगी एही तरह के उभचुभ से भरल होला बाकि अपना किहाँ अबहीं एह ला अहजह के बात ना होखे. लाख उभचुभ का बादो मरत दम ले संबंध निबाहल के समर्पण भा मजबूरी मौजूद रहेला. अलग बात बा कि विदेशी हवा आ संस्कृति का असर से अब एहिजो अहजह के बात होखे लागल बा. जबकि हिन्दुस्तानी संस्कृति त इहे कहेला कि एक दोसरा के बात से कतनो अनकस होखत होखे, जिनिगी से असकस लागत होखे कवनो अहजह में मत पड़ीं आ उभचुभ होखत रहीं. मानलीं कि सब दिन होत न एक समाना आ जाही विधि राखे राम ओही विधि रहिए.\nबतकुच्चन  – ८९


७ मई से रिलीज होखे जा रहल बा दाग – Anjoria\nमई 5, 2010 दाग\nभोजपुरी सिनेमा के मशहूर निर्माता रामाकान्त प्रसाद के बनावल आ निर्देशितो भोजपुरी फिल्म दाग सात मई के बिहार आ झारखण्ड के सिनेमा हालन में रिलीज होखे जा रहल बा. निर्देशक के रुप में ई फिल्म रामाकान्त प्रसाद के पहिलका फिल्म ह.\nदाग फिल्म के कहानी एगो मजबूर औरत के ह जवना के धोखा आ फरेब से कलंकिनी बना दिहल जात बा. कर दिहल जात बा ओकरा पति के कत्ल आ बना दिहल जात बा ओकरा दू गो बच्चन के अनाथ. ऊहो औरत मरे मरे के कगार पर चहुँप जात बिया बाकिर भगवान से लड़ के अपना मृत्यु के आदेश पलट देत बिया आ तय करत बिया कि ओह राक्षस के वध कर के रही जे ओकरा हँसत खेलत परिवार के उजाड़ के राख दिहलस.\nआदिशक्ति इन्टरटेनमेंट आ कुमारी माई मूवीज के संयुक्त रुप से बनावल फिल्म दाग एगो म्यूजिकल रिवेंज स्टोरी ह जवना में दर्शकन के हर मसाला देखे के मिली. फिल्म के कलाकारन में भोजपुरी किंग स्टार दिनेशलाल यादव निरहुआ आ नेपाली सुपर स्टार विराज भट्ट का साथे पाखी हेगडे, स्वीटी छाबड़ा, स्वाति वर्मा, संजय पाण्डेय, अनिल यादव, महेश राज, गोपाल राय, पुष्पा वर्मा, वंदनी मिश्रा, रत्नेश वर्णवाल आ सीमा सिहं के नाम बा.\nफिल्म के धांसू डायलाग कहानी लेखक संतोष मिश्रा के लिखल बा, गाना विनय बिहारी आ प्यारेलाल यादव के लिखल बा. एकर संगीतो विनय बिहारीए दिहले बाड़े. छायाकार रवि चंदन, संपादन जीतू, आ नृत्य निर्देशन कानू मुखर्जी के बा.\nकेन्स फिल्म फेस्टिवल में भोजपुरी फिल्म


का नीतीश के बिकल्प बनल चाहतs बाड़े चिराग? - द हिन्द मीडिया\nलोजपा नेता जनेसर पासवान चुनाव प्रचार के बाद सरकिट हाउस पहुंचले तs रात के आठ बज गइल रहे. गाड़ी से उतरले तs देखले कि बरंडा में कुर्सी पs गजाधर मेहता बइठल बाड़े. मेहता जी जदयू के बड़का नेता रहन. परनाम -पाती भइल तs जनेसर कहले, गोड़ लागतानी गजाधर भइया, आवsतानी हांथ मुंह धो के, भर दिन परचार में देह झोरा गइल बा. जबाब में गजाघर मेहता मुसइले, कहले आवs एहिजे चाह पीयल जाई, हमहूं थाकले बानी. चाह के औडर दिया गइल. थोड़का देर में जनेसर अइले अउर कुर्सी पs धम्म से बइठ गइले. दूनो अदिमी के हाल समाचार भइल. गजाधर मेहता कहले, जनेसर, तहार नेता चिराग पासवान तs अतहतह कर देले बाड़े, अइसन अदावत तs तेजसवियो ना नीतीश जी से कइले रहन. चुनाव में विरोध कवनो नया बात नइखे, लेकिन चिराग तs सभ सीमा पार कर गइल बाड़े. बतावs ! नीतीश जी पs शराब माफिया से पइसा लेवे के आरोप लगा देले चिराग, खाली गाल बजाइला से का होई, कवनो सबूत बा? चिराग सांसद हवें, सोच समझ के बोले के चाहीं? चिराग सात जोजना के बारे में भी अंटसंट बोल रहल बाड़े. जनेसर के बूझा गइल कि गजाधर मेहता अनराज बाड़े, बात टारे खातिर कहले, का भइया छोड़s ई सभ बात, चाह पीयव जाव.\nचाह आइल तs गजाधर मेहता टीवी खोल देले. समाचार में डिबेट चलत रहे. नीतीश कुमार के खिलाफ चिराग के बेयान से मीडिया के मसाला मिल गइल रहे. एंकर के सवाल पs राजनीतिक जानकार पोरफेसर चौधरी कहले, चिराग पासवान साबित कइल चाहत बाड़े कि बिहार में सिरिफ उहे नीतीश कुमार के मजबूती से काउंटर कर सकेले. अभी नीतीश के बिकल्प केहू नइखे. चिराग ई खाली जगह के भरल चाहते बाड़े. उ तेजस्वी के दरकिनार कर के नीतीश के बिकल्प बनल चाहत बाड़े. चिराग, तेजस्वी से बेसी बढ़ल लिखल बाड़े. नीतीश कुमार लेखा चिरागो इंजीनियरिंग के पढ़ाई कइले बाड़े. जनता में आपन छवि बनावे खातिर चिराग, नीतीश कुमार पs बड़s-बड़s आरोप लगा रहलs बाड़े. एह मामला में उ तेजस्वी से भी आगा निकल गइले. असल में चिराग 2020 के चुनाव में 2025 खातिर पिच बना रहल बाड़े. पांच साल पसेना बहा के देह मांज लिहें तs बैटिंग पोखता हो जाई. नीतीश कुमार अगिला चुनाव में पचहत्तर साल के हो जाइहें. ओह घरी जब सवाल आइ कि नीतीश के बाद के? तs चिराग दावा पेश कर दिहें. अइसे राजनीति में कुछुओ असंभव नइखे. चिराग सोच समझ के एंटी नीतीश के नीति अपनवले बाड़े. समाचार खत्म भइल तs गजाधर मेहता कहले, पंदरह साल में तs आज ले केहू नीतीश के बिकल्प ना बन पाइल, चिराग भिरी केतना भोट बा कि उ बिकल्प बनिहें? पहिले बीस-पचीस गो विधायक तs जीता के देखावस. बिहार के कपतानी का एतना आसान बा?\nनीतीश के बाद के?जनेसर पासवान कलकत्ता के परसिडेंसी कौलेज के पढ़ल रहन. कवनो बात नाप जोख के बोलत रहन. गजाधर मेहता देने देख के जनेसर कहले, देखs भइया, एक ना एक दिन सभ राजा के गद्दी छोड़े के पड़ेला. नीतीशो जी के कहियो पारी समाप्ति के घोषणा करे के पड़ी. इ सवाल तs सोलह आना जाइज बा कि नीतीश जी के बाद के गद्दी सम्हारी? भाजपा जरूर बड़s पाटी बा लेकिन उ बिहार मे केहू के सीएम चेहरा ना बना सकल. काहे से कि भाजपा आज ले नीतीशे जी के कपतानी में खेललsस. जब ले नीतीश कुमार के चली भाजपा के कवनो खेलाड़ी आगा ना अइहें. लालू –राब़ड़ी राज के अतीत हरमेसा तेजस्वी के राह में रोड़ा बनी. बीस-पचीस साल पहिले राजद के लोग जवन तांडव मचावले रहे उ केहू भुलाइल नइखे. तेजस्वी के खिलाफ कचहरी में केसो चल रहल बा. अदालत से का फैसला आई केहू नइखे जानत. नीतीश के जवाब देवे खातिर पढ़ल लिखल, बेदाग अउर करमठ नेता के जरूरत पड़ी. ओह समय में चिराग के अहमियत बढ़ जाई. जनेसर चुप भइले तs गजाघर मेहता कहले, सपना जरूर देखे के चाहीं, लेकिन दिन में ना. तू चिराग के खातिर दिन में सपना देख रहल बाड़s जनेसर. अबहीं कय गो लोजपा के बिधायक बाड़न? दुइयो गो ना? दू गो बिधायक वाला पाटी के नेता पांचs बरिस में सीएम बन जाई? हद कइले बाड़s.\nका कम बिधायक वला नेता बड़s सपना ना देखे?\nजनेसर पासवान फुल मूड में रहन. गजाधर मेहता के सवाल पs कहले, का भइया, तहरा जइसन अनुभवी अदिमी इ बात कर रहला बा? आच्छा ई बतावs कि 1995 में नीतीश जी के समता पाटी के कय गो बिधायक जीतल रहन? साते गो नू. सात बिधायक वला नीतीश जी का बड़s सपना ना देखले? ओह घरी तs नीतीशो जी के फेल कहत रहे लोग. 310 कंडिडेट खाड़ा कइले रहन नीतीश जी तs साते गो जीतल रहन. का उ राजनीत छोड़ देले? नीतीश जी लालू जी के विरोध में राजनीत कइले तs दसे बरिस बाद सीएम बन गइले. आज जदयू के लोग चिराग के हंसी उड़ावतs बाड़े कि उनकर औकात का बा? औकात तs समय समय के बात हs. आज नइखे काल्ह हो जाई. अगर नीतीश जी, लालू जी के पीछा लागल रहिते तs का उ सीएम बनल रहिते? आगा बढ़े खातिर नीतीशो जी 1994 में लालू जी खिलाफ खूंटा गाड़ के राजनीत कइले, उनकर साथ छोड़ के नाया पाटी बनवले. नीतीश जी, लालू जी के साथ छोड़ले तs उ सही रहे, अब चिराग नीतीश जी के खिलाफ बाड़े तs ई धोखा हो गइल? बाह रे ! सही- झूठ समझे वाला ! चिराग अगर आज आपन अलग हैसियत बनावल चाहत बाड़े तs एकरा में का खराबी बा? अगर 2020 में लोजपा के कवनो भैलू नइखे तs जदयू के लोग अनेरिये नू चिराग के बेयान पs हाला मचवले बाड़े? गजाधर मेहता कहले, जनेसर, हावा में लाठी भंजला से का होई, चुनाव बाद बुझाइए जाई कि के केतना पानी में बा. मेहता जी कुछुओ अउर कल जाहत रहन कि उनर कर मोबाइल के घंटी बाजल. जदयू के कवनो बड़का नेता के फोन रहे. फोन रखले तs मेहता जी कहले, चलs जनेसर खा लिहल जाव, फजिरे हमरा उठे के बा. दूनो अदिमी उठ के डायनिंग हौल में चल गइले.


Village disappeared from village changing dialect and dress Bhojpuri: गांव से गायब हो गइल गांव! बदले लागल बोली अउर ओढ़ाव-पहिराव – News18 Hindi\nBhojpuri: गांव से गायब हो गइल गांव! बदले लागल बोली अउर ओढ़ाव-पहिराव\nसमय के बदलाव का संगे भाषा-बोली, पहिराव-ओढ़ाव, गीत-गवनई माने संस्कार-संस्कृति सब कुछ बदल रहल बा. गीत-कहाउत परतोख सब कुछ बदल गइल बा. सोझ कहल जाव त गांव से अब गांव गायब हो गइल बा.\nLast Updated : July 29, 2021, 12:45 IST\nबदलाव के आन्हीं एतना सजोर बा कि देखत-देखत कई गो अइसन शब्द बिला गइले सन, जवना के भोजपुरिया बोतचाल में खूब चलन रहल हा. ओह शब्दन से बनल मुहाबरा होखे भा गीत, ओकरा के समझे खातिर अब नवका पीढ़ी के लोग के केहू पुरनिया ना समझावे त ऊ बूझिए ना पाई. बोलचाल में एह शब्दन के चलन से गायब होखते कई गो मुहाबरा आ गीतन के अब कवनो मोल नइखे रह गइल.\nचवनिया मुसकी, चले के लूर ना अंगनवे टेढ़, ना नौ मन तेल होई आ ना राधा नचिहें जइसन मुहाबरा के अब कौनो मोल रह गइल बा का? अब ना चवन्नी रह गइल आ ना आंगन आ जोख के पैमाना मन. गीत-गवनई आ कहाउत से आंगन त साफे बिला गइल. शहरी अंदाज में बने वाला मकान में आंगन के कवनो गुंजाइशे नइखे रहता.\nआंगने ना, अइसन ढेरे शब्द समय के होत बदलाव आ नवका रहन-सहन के संगे ओरा-बिला गइले सन. फ्लैट कल्चर में अब केहू ई गावे कि- गाई के गोबरे महादेव, अंगना लिपाय- त सुने वाला के ना लीपल शब्द बुझाई आ ना आंगन. अइसहीं एगो सोहर में बहिन के बेटा भइला पर मामा के बारे में एगो लाइन बा- एक गोड़ धरले दोगहवा, दोसर गोड़ धरले दुअरिया, तीसर गोड़ धइले अंगनवां हो. अब नवका जमाना में ना दोगहा रह गइल, ना आंगन. अइसन शब्द, जवन भाषिक फेर-बदल के संगे करीब-करीब हर ग्रामीण अंचल, खासकर भोजपुरी पट्टी में आम बोलचाल में प्रचलन में रहले सन, ओकनी के तरक्की के सुरसा समय के संगे लीलत गइल. अब ई शब्द लोग के जेहन से गायब हो गइले सन.\nपुरनका सगरी शब्द आहिस्ता-आहिस्ता बिसुरल जा तारे सन. आंगन जइसन शब्द अब सपना बा. जवना आंगन के लेके- नाच ना जाने आंगन टेढ़- जइसन भोजपुरी के मुहावरा बनल, ऊ आंगन अब कहां भेंटाता. कबीर दास भी कहले रहले- निंदक नियरे राखिए, आंगन कुटी छवाय. जब आंगन रहबे ना कइल त ओह गीत-कवित्त आ शेर-ओ-शायरी के अब कवनो उपयोग भा मतलबे ना रह गइल. कउड़ी भले मुहाबरा भा लोकोक्ति में कबो-कबो जुबान पर आ जाला- कउड़ी के तीन, कउड़ी के मोल- बाकिर अब ना कउड़ी रहल आ ना ओ मुहाबरा के कवनो अब मोल रह गइल.\nतरक्की के तरकश से निकलल तीर सबसे बेसी गंवई जीवन के भाषिक संस्कार के नुकसान पहुंचवले बा. पहिले गाय-गोरू हर घर के शोभा रहे. भोजन के रूप में दूध-दही आ अनाज खातिर खेती-बारी के ई जरूरी साधन रहे. अब घरे-घरे दूध-दही त आवता, बाकिर डेयरी से. एह से पशुपालन के संस्कारे करीब-करीब खतम हो गइल बा. जाहिर बात बा कि एकरा संगे-संगे जवन शब्द पशुपालन से जुड़ल रहले सन, ओकर अब कहीं जिकिर नइखे होखत. अब एह मुहाबरा के कवनो मोल बा- आगे नाथ ना पीछे पगहा? सांच कहीं त बदलाव के बेयार एतना सजोर बा कि गांव आ शहर में फरक ना रह गइल. चार-पांच दशक पहिले जवन गांव रहे, अब ओकरा के ओही गांव में ढेबरी ले के खोजन जाव त ना मिली. अब केहू से पैना, पगहा, पेन्हाइल, गाभिन, बिसुकल, सोकन, धवर, गोला जइसन भोजपुरी शब्दन के माने पूछ दिहल जाव त ऊ पूछे वाला के पागल समझ ली. नाद, खूंटा, सानी, खूर, नाथ, छान के माने खांटी भोजपुरिया माटी के लोगन के भी समझे-बतावे में पसेना छूट जाई. सांच कहल जाव त बदलाव के बयार भोजपुरी संस्कृति के वध क दिहले बा.\nभोजपुरी के ऊ शब्द कहां चल गइले सन, जवन जीवन, रहन-सहन, समाज, खेती-बारी, तीज-तेवहार भा जीवन के हर क्षेत्र में इस्तेमाल होत रहे. खेती-बारी में पहिले इस्तेमाल होखे वाला कुछ शब्दन के देखल जाव त ओकर अब ना वजूद बा आ ना जरूरत रह गइल बा. एह से कि गंवई जीवन से ओह संस्कार के अब विदाई हो गइल बा. इनार, बरही, ढेंकुल, कूंड़, रहट, चवना, हाथा जइसन शब्द पटवन के काम में इस्तेमाल होत रहे. पटवन के पारंपरिक तरीका बदल गइल त एकरा खातिर इस्तेमाल होखे वाला शब्द इतिहास बन गइले सन. पटवन में अब ट्यूबवेल, पंप सेट, छिड़काव (स्पिरिंकल सिस्टम) जइसन नया तरीका इस्तेमाल होखे लागल बा.\nएही तरे खेती वाली जमीन आ ओकरा से जुड़ल कुछ शब्द देखल जाव त नवका पीढ़ी के बुझाई कि ई कवना चीज के नाम ह. जइसे- परती, ऊसर, चंवर, कूर, गोंयड़, पलिहर, कोड़ार जइसन शब्द खेत-माटी के हाल बतावे खातिर इस्तेमाल होत रहे. अब केतना लोग एकर माने समझ पाई. भोजपुरी पट्टी के नवकी पीढ़ी खातिर ई कवनो देश के अजूबा शब्द अइसन लागी.\nखेती-बारी करे वाला लोग परंपरागत ढंग से जवन फसल पहिले पैदा करत रहे, ऊ फसल भी आज दुर्लभ जिनिस हो गइल बा. ओइसे आज के लाइफ स्टाइल में एकर जरूरत बेसी बा आ कहीं-कहीं एकर खेती भी होता. भदेया, अगहनी, साठी, कुअरहा, बैसखुआ, सांवा, कोदो, चीना, मड़ुआ, मार्हा, बजड़़ा, बलटांगुन, टंगुनी, कोन, सुथनी जइसन शब्द अनाज आ खेत से उपजे-पैदा होखे वाला फसल के नाम रहे. मौसम के हिसाब से फसल के वैरायटी रहे. साठ दिन में होखे वाला धान के साठी कहल जाव, त अगहन में होखे वाला धान के नाम अगहनी रहे. कुआर आ बैसाख में होखे वाला मकई के फसल खातिर कुअरहा आ बैसखुआ शब्द के प्रयोग होखे. बेसी पैदावार खातिर नया-नया वैरायटी आ गइली सन आ साठी-अगहनी ओरा गइल. सांवा, कोदो, चीना, टंगुनी, मड़ुआ आ बलटांगुन के त अब खेतिये केहू नइखे करत.\nखेती-बारी से जुड़ल कुछ अउरी शब्द देखीं- हर (हल), फार, जुआठ, परिहत, हेंगा-हेंगी, जोतल, हेंगावल, कोड़ल, खोनल, चेंखुरल, मोथा, दूब. कहां बिसुर गइले सन ई कुल शब्द. पुरनकी पीढ़ी ई देखले रहे भा ए काम में अपना के नधले राखे. मशीन के जुग में ई कुल के ना जरूरत बा आ ना एकरा से जुड़ल शब्दन के कवनो माने-मतलब रह गइल बा. केतना तेजी से अपना माटी के ई मूल शब्द हेराइल-बिलाइल जा तारे सन.\nअब तनी सामाजिकता से जुड़ल कुछ शब्द पर हमनी विचार करीं. सामाजिक आचार-बेवहार के बात क लिहल जाव. बियाह (विवाह) में कोहबर, जनवासा, बरच्छा, तिलक होत रहे. बीच के सगरी रसम खत्म हो गइल. अब सीधे वियाह लोग बूझत बा. पाहुन, कनिया, बहुरिया, आजी-इया जइसन शब्द हर घर में बोलल जाव. बियाह त विवाह के अपभ्रंश बा, एह से ई बुझाइयो जाई, बाकिर केतना लोग लोग कोहबर आ जनवासा के बारे में समझा-बता सकेला कि ई कब होला आ एइमें कवन विधि पूरा कइल जाला. समय के कमी त बरच्छा आ तिलक के परंपरा ही खतम क दिहलस. कनिया केतना लोग बूझी. गांव-जवार में कवनो नया पतोह आवअ सन त ओकनी के कनिया कहल जाव. जब ले घर में कवनो नया कनिया ना आवे भा एकर संभावना खतम हो जाव त बुढ़ियो लोग के कनिया ही कह के लोग बोलावे.\nगांव में बेसी घर फूस आ खपड़ा-नरिया के बनत रहे. ओमे जवन सामान इस्तेमाल होखे, ऊ पक्का मकान के दौर में खत्म हो गइल. अब केहू से ईहे पूछल जाव कि मड़ई, पलानी, बथानी, बघार, दुआर, दोगहा, चुहानी, दलान, धरन, बड़ेरी, दियरखा, छानी, निकसार, पैसार, लरही कवना चीज के नाम ह आ एकर कवन उपयोग होला, त केहू जल्दी ना बता पाई.\nभोजपुरी के सब्दन में जवन संप्रेषणीयता के ताकत (एक्सप्रेशन पावर) बा, ऊ शायद दुनिया के कवनो भाषा में नइखे. जइसे हिन्दी में केहू के कहल जाव- दरवाजा बंद कर दो. भोजपुरी में केतना सांकेतिक आ मीठ अंदाज में एकरा के कहल जाई- केंवड़िया ओठंगा द. बारिश खातिर अंग्रेजी में एके गो शब्द बा- रेन, बाकिर भोजपुरी में बारिश के प्रकृति के मुताबिक कई गो शब्द बाड़ी सन- बरखा, बूनी, झींसी, कनारा. भोजपुरी में सार आ बहनोई कहला पर साफ-साफ बुझा जाई कि सार माने मेहरारू के भाई आ बहनोई माने बहिन के दुलहा. अंगरेजी में दूनू खातिर एके गो शब्द बा- ब्रदर इन ला.\nदोसर भाषा के शब्द खा-पचा लिहलस भोजपुरी\nभोजपुरी के ई खासियत रहल बा कि अरुआ-बसिया सब के खा-पचा लेला. एइमे अंगरेजी के नीयर शब्द से नियरे बनल बा, हिन्दी के प्राचीर शब्द से- पाचिल. प्रहर से पहर बनल बा त बांग्ला के माझ से माझिल, नेपाली नून के त सोगहग भोजपुरी अपना लिहले बिया. फारसी के फज्र शब्द के भोजपुरी फजीर बना लिहलस. भिनसार में मुगल लोग के भोजन- सेहरी के भोजपुरिया लोग सरगही बना लिहल. (ओमप्रकाश अश्क वरिष्ठ पत्रकार हैं. यह उनके निजी विचार हैं.)


टटका खबर : मंगल, 28 जुलाई 2015 (सबेर) – टटका खबर\nJul 28, 2015 News in Bhojpuri, अनिल यादव, अब्दुल कलाम, टटका खबर, भोजपुरी में खबर., राबर्ट वाड्रा\nदेश के राष्‍ट्रपति रहल डॉ एपीजे अब्‍दुल कलाम के निधन पर देश मेें सगरो शोक के लहर पसर गइल बा. राष्ट्रपति, उपराष्ट्रपति, प्रधानमंत्री, समेत खासमखास लोग आ आम जनतो आपन आपन शोक जतावे में लागल बा. एह शोक जताओ में कांग्रेसो के लोग शामिल बा जे कलाम के एह जोग ना मानल कि उनुका के दुबारा राष्ट्रपति बनावल जाव जबकि कलाम साहब चाहत रहलें कि अगर सभे राजी होखे त दुबारा राष्ट्रपति बने में उनुका कवनो एतराज ना होखी. बाकिर कांग्रेस उनुका से एह ला नाराज रहल कि सोनिया गाँधी के प्रधानमंत्री बनावे ला ऊ तइयार ना भइलन. अलग बात बा कि आजु ले एह विवाद पर सही स्थिति सामने नइखे आइल.\nडॉ. कलाम के निधन के खबर उनका बड़ भाई आ बाकी रिश्तेदारन ले चहुँपते रामेश्वरम शोक में डूब गइल. परिवार के मनसा बा कि डॉ. कलाम के सुपुर्द-ए-खाक उनुका गाँवे में कइल जाव.\nभारत सरकार का तरफ से राष्ट्रपति रहल अब्दुल कलाम साहब ला सन्मान जतावत सात दिन के शोक के एलान भइल बा. एह दौरान सरकारी इमारतन पर राष्ट्रीय ध्वज झुकल रही आ सरकारी स्तर पर मनोरंजन के कवनो कार्यक्रम ना होखी. लोकसभा आ राज्यसभा में आजु कलाम साहब के श्रद्धांजलि दे के सदन स्थगित कर दीहल गइल.\nगुरुदासपुर के दीनानगर में भइल पाकिस्तानी आतंकियन के हमला का बाद पंजाब के मुख्यमंत्री प्रकाश सिंह बादल पाकिस्तान के उच्चायुक्त अब्दुल बासित संगे होखे वाला बइठक रद्द कर दिहले बाड़न. एह हमला के खतम करे में पंजाब पुलिस शानदार काम कइलस आ तीनो आतंकियन के मार गिरावल गइल. संजोग से कवनो बाचल ना ना त बाद में ओकरो के माफ करावे खातिर सेकूलर जमात के लोग आन्दोलन चलावे लागीत.\nलोकसभा सचिवालय का तरफ से सोनिया गाँधी के दामाद राबर्ट वाड्रा से फेसबुक पर कइल उनका टिप्पणी का बारे में जानकारी मांगल गइल बा. जवाब मिलला का बाद एकरा के विशेषाधिकार समिति के सँउपे भा ना सँउपे का बारे में फैसला लीहल जाई. अपना ससुरारी का बल पर फउँकेवाला राबर्ट वाड्रा एक बेर एह देश के बनाना रिपब्लिक बतवले रहलन जब देश में उनुका सासे का इशारा पर चले वाला सरकार मौजूद रहुवे.\nबिहार में हाई स्कूल आ इंटर काॅलेजन के मान्यता दिहला में होखत गड़बड़झाला का बाद अब बिहार सरकार मान्यता दीहल करी. बिहार विद्यालय परीक्षा समिति अब मान्यता देबे के काम ना करी. एही गड़बड़झाला में परीक्षा समिति के संयुक्त सचिव सुनील कुमार जेल में बंद बाड़न. मामिला के जाँच निगरानी समिति करत बिया आ अउरिओ अधिकारी एह मामिला में फँस सकेलें ई सोचिए के सभे दहशत में बा.\nसारण जिला के खैरा इलाका के कोरेया गाँव आ गोरेया गाँव का बीच झगड़ा में थाना में केस लिखवावल गइल बा. एह मारपीट का बाद एगो चारचकवा आ नौ गो दुचकवा वाहन के पुलिस जब्त कइले बिया.\nछपरा जेपी विश्वविद्यालय के कुलपति प्रो. द्विजेंद्र कुमार गुप्ता का खिलाफ आरोप आ सबूत संगे राज्यपाल भवन चिट्ठी भेजल गइल बा आ ओहिजा से इजाजत मिलला का बाद इनका खिलाफ मुकदमा दर्ज करा दीहल जाई. कुलपति पर उत्तर पुस्तिका खरीद करे में करोड़ों के घोटाला कइल गइल बा.\nयादव के यूपी लोकसेवा आयोग के अध्यक्ष बनवला पर इलाहाबाद उच्च न्यायालय यादव सरकार से पूछले बिया कि बतावल जाव कि कवना खासियत का चलते अनिल यादव के ओतना हड़बड़ी में अध्यक्ष बनावल गइल कि उनका खिलाफ दायर अनेके आपराधिक मामिला होखला का बावजूद उनुका के चौबीस घंटा का भितरे क्लिन चीट दे दीहल गइल.\nयूपी के स्कूलन में संस्कृत के पढ़ाई आसान बनावे खातिर पाठ्यक्रम में बदलाव करे के फैसला लीहल गइल बा. एकरा के सीबीएसई स्कूलन के पाठ्यक्रम का तरह सहज सरल आ बोधगम्य बना दीहल जाई.\nनेताजी सुभाष चन्द्र बोस के ड्राइवर रहल आजमगढ़ के मुबारकपुर इलाका के ढकवा गांव के रहे वाला बूढ़ पुरनिया कर्नल निजामुद्दीन के तबियत बहुते खराब हो गइला का बाद काल्हु अस्पताल में भरती करावल गइल बा.\nमानवाधिकार आयोग अपना रिपोर्ट में बतवले बा कि पिछला 15 बरीस का दौरान सबले अधिका फर्जी मुठभेड़ यूपी में भइल बा. देश भर में मिलल 315 फर्जी एनकाउंटर में अकेले यूपी में 160 गो एनकाउंटर कइल गइल बा.\nगुरदासपुर जिला में आतंकवादियन से मुठभेड़ में शहीद भइल पुलिस अधीक्षक बलजीत सिंह के पितो साल 1984 में उग्रवादियन के हमला में शहीद हो गइल रहलें. उनका मौत का बाद बलजीत पुलिस में एएसआई बहाल भइल रहलें आ ओकरा बाद अपना बेंवत आ काम का बल पर पुलिस अधीक्षक बन गइलन.\nभारतीय क्रिकेट कंट्रोल बोर्ड के फैसला आइल बा कि पाकिस्तान संगे क्रिकेट सीरीज एह तरह के माहौल में शुरु ना कइल जा सके.\nइंडोनेशिया के पूर्वी प्रांत पापुआ में आजु मंगल का भोरे करीब पौने सात बजे 7.0 तीव्रता वाला भूकंप के जबरदस्त झटका लागल बा जवना से फिलहाल कवनो नुकसान होखे के खबर सामने नइखे आइल. वइसे भूकंप से भइल बरबादी के खबर आवे में हमेशा समय लागेला.\nअफगानिस्तान के अनदरब में एगो शादी समारोह में भइल तालिबानी हमला से 21 लोग के जान चल गइल आ करीब एक दर्जन लोग घवाहिल हो गइलें.


Read in Bhojpuri about the bursting of glacier in Uttarakhand latest update – News18 Hindi\nBhojpuri Spl: जब बरफ के करेजा फाटल तs आ गइल परलय, अउर मच गइल तबाही!\nसात साल के बाद उत्तराखंड (Uttarakhand) में एक बेर फेर आफत के पहाड़ टूट गइल. उहवां ग्लेशियर फटला (Glacier Burst) से जल प्रलय आ गइल अउप एह घटना में अब तक सैकड़ों लोग लापता बाड़ें.\nLast Updated : February 08, 2021, 16:32 IST\nछपरा के गुदरी बजार. सउदा सुलुफ लेला के बाद हरेनदर आगा बढ़ले तs बिकरमा से मोलकात हो गइल. दूनो जना बतिवते लखन चाय दोकान पहुंचले. असपेसल चाह के औडर देके अभी बेंच पs बइठले रहन लोग कि रेडियो पs समाचार आवे लागल. उत्तराखंड में जल के परलय के खबर सुन के बिकरमा बेंच से उठ के रेडियो भिरी पहुंच गइले. उहां कुछ अदिमी अउर जमा हो गइले. खबर में ग्लेसियर फटला (Glacier Burst) से तबाही के हाल सुनावल जात रहे. सैक़ड़ों अदिमी के लपाता होखे के खबर से सबके चेहरा पs चिंता के भाव आ गइल. हरेनदर कहले, कुदरत के कोप कब काल बन के टूट जाई, केहू नइखे जानत. सात साल के बाद उत्तराखंड में एक बेर फेर आफत के पहाड़ टूट गइल. बिकरमा इशारा से हरेनदर के चुप रहे के कहले. सभे कोई तनमयता से समाचार सुने लागल. समाचार खतम भइल तs लखन चुक्कड़ में चाह सजा के ले अइले.\nसात साल पहिले भी भइल रहे जलपरलय\nबिकरमा चाह के चुस्की लेके के कहले, ई खबर सुन के हमरा 2013 के घटना ईयाद आवे लागल. ओह घरी बादल फटला से केदारनाथ में जवन परलय भइल रहे ओकरा में छपरा गोपालगंज के 72 अदिमी फंसल रहन. हमार गांव गोपालपुर से लोग तिरिथ कमाये खातिर लोग रिजरब बस से बदरीनाथ धाम गइल रहे. ओह लोग के बस जब चांचर पहुंचल तs बाढ़ अउर चट्टान खिसकला से सब रास्ता बंद हो गइल रहे. न खाये के ठेकान न पिये के ठेकान. बरखा के पानी पी के लोग समय गुजरले रहे. शकुंतला चाती जब ओह अफतरा के कहानी सुनावे ली तs रोआं खाडा हो जाला. बिकरमा के भिरिये एगो अदिमी बइठल रहन. कलफ लागल धोती कुर्ता पेन्हले बुझाये कि कवनो नेता होखस. बिकरमा देने देख के कहले, गोपालगंज के भोरे के लोग भी बस से केदारनाथ के जतरा पs गइल रहे. जब ऊ लोग गंगोतरी अउर जमनोतरी के दरसन कइला के बाद केदारनाथ जाए लागल तs उनका लोग के बस रस्ता खारब भइला से चांचर में फंस गइल रहे. पहाड़ के धंसला से सभ रस्ता जाम हो गइल रहे. ओह घरी हेलीकॉप्टर से लोग के निकाले पड़ल रहे.\nकाहे भइल दुखदायी घटना?\nजोशीमठ में ग्लेसियर फाटे की बतकही चलते रहे कि लखन, रोड देने देख के कहले, आईं गुरुजी, चाह पिहीं. शशिकांत जी हाईस्कूल में पढ़ावत रहीं. अगल बगल के लोग उहां के गुरु जी कहत रहे. शशिकांत जी दोकान में अइले तs लखन कहले, रेडियो पs तs बड़ा दुखदायी खबर आइल हs. रउआ तs जानते होखब. का, उत्तराखंड के बात होत बा का ? अरे का कहीं, खबर सुन के मन में बड़ा कचोट लागल. बिकरमा जब जनले कि शशिकांत जी शिक्षक हईं तs ऊ पूछले, अच्छा बताईं कि ई घटना भइल कइसे ? शशिकांत जी कहले, अइसे तs ई घटना के सही कारण अफसर लोग ही बताई लेकिन एक बात तs कहल जा सकेला कि परकिरती से छेड़छाड़ के नतीजा अब सामने आ रहल बा. बाताबरन में अतना गरमी में बढ़ रहल बा कि ओकर फल तs भोगही के पड़ी. 2019 में बैज्ञानिक लोग कहले रहे कि बातावरन में गर्मी बढ़े से हिमालय के ग्लेसियर (हिमखंड) दोगिना तेजी से पिघल रहल बा. भारत के हिमालय क्षेत्र में ग्लेसियर के मिजाज से समझे बूझे खातिर बैज्ञानिक लोग के लगातार नजर राखल चाहत रहे. गर्मी में बर्फ के दबाव से ग्लेसियर तs फाटर रहे लेकिन जाड़ा में अइसन पहिला बेर भइल बा. ढलान पs बांध बनावे के बारे में भी दोबारा सोचे के पड़ी.\nपरकिरती से छेड़छाड़ के फल भोगी के पड़ी\nशशिकांत गुरुजी के बात सभे ध्यान से सुनत रहे. उहां के कहनी, 2013 में भी उत्तराखंड में जवन घटना भइल रहे ओकरा के टारल जात सकत रहे चाहे तबाही कम कइल जा सकत रहे. केदारनाथ मंदिर के ठीक ऊपरे छह किलोमीटर के चढ़ाई पs चैराबाड़ी ग्लेसियर रहे. 2004 में चैराबाड़ी ग्लेसियर के बरफ पिघल के छोटहन झील बन गइल रहे. ओघ घरी झील के गहराई मोटामोटी चार मीटर रहे. एगो भूवैज्ञानिक कहले रहन कि अगर चैराबाड़ी ग्लेसियर के झील में दस-एगारह मीटर पानी जमा हो जाई तs भारी तबाही मच सकेला. अगर ई झील उफना के टूट जाई तs केदारनाथ मंदिर के बहुत नोकसान हो सकेला. लेकिन ई बैज्ञानिक के बात पs केहू धेयान ना देलस. एकर नतीजा ई भइल कि 2013 में केदारनाथ मंदिर अउर अगल में त्राही-त्राही मच गइल. ई घटना के बाद चैराबाड़ी झील सपाट मैदान बन गइल रहे. सब बरफ परलय के पानी बन के नीचे बह गइल रहे. सात साल पहिले करीब चार हजार लोग मारल गइल रहन. भगवान के इहे बिनती बा कि अबकी कम से कम जान मान के नोकसान होखे. सभी गुरु जी के बात पs मुड़ी उपरे कर के देवता से इहे मनौती मांगे लागल. (लेखक अशोक कुमार शर्मा वरिष्ठ स्तंभकार हैं.)\nBhojpuri Bhojpuri News Glacier Glacier Burst Glacier Disaster Uttarakhand Glacier Disaster


बतकुच्चन  – ८५ – Anjoria\nNov 23, 2012 बतकुच्चन\nसँवास, हहास, भड़ास, आ बतास. एह चारो में कवनो आपसी रिश्ता ना होखला का बावजूद आजु के बतकुच्चन एहनी पर करे के बा. बतास के मतलब बहत तेज हवा त होखबे करेला बाकिर ओहु ले खास मतलब होला हवा से पसरे वाला बेमारियन से. फलाना के बतास लाग गइल भा बतास धर लिहलसि. ई सब सुने के मिलत रहेला आ ओकर मतलब इहे होला कि हवा से पसरे वाला बेमारी. भड़ास का बारे में बस अतने कहब कि जब आदमी के खीस के भाड़ फूटेला त जवन उद्गार निकलेला ओकरे के भड़ास कहल जाला. हालांकि भड़ास खाली खीसे से ना उपजे, जरतवाहियो से उपजेला. अकसरहाँ आदमी अपना दुख से दुखी कम होलें अनका क सुख देखि के अधिका दुखी होलें. आजुकाल्हु अइले दिने केहू ना केहू टीवी पर, मीडिया का सोझा आपन आपन भड़ास निकालत रहत बा. ओह लोग के कहना बा कि आजु के नेतवन के हहास ध लिहले बा. एहनी ला घोटाला के कवनो सीमा नइखे. लड़िकाईं में गणित में पढ़ावल पहाड़ा अंगरेजी का फेर में भुला गइल आदमी. ना त दहाईं, सैकड़ा, हजार, दस हजार, लाख, दस लाख, करोड़, दस करोड़, अरब, दस अरब, खरब, दस खरब, नील, दस नील, पदम, दस पदम, शंख, दस संख, महाशंख आजु के घोटालाबाजन के कामे आ जाइत. अब त हर बात करोड़, हजार करोड़, लाख करोड़, करोड़ करोड़ पर अटकि जात बा. शायद मीडिया आम आदमी के विचार कर के नील पदम शंख महाशंख के बात नइखे करत. नेतवन के एह बेतहासा लालसा के हहास ह, नेतवन के इ हहास पता ना कतना पुस्त ला कमाए खातिर बा. बबुआ के बिआह ना भइल त गइल बंश पानी पिए. बाकिर अरबन खरबन के बिटोराव से पेट नइखे भरत. ओकरा सवाँस नइखे एह हहास से. सवाँस के मतलब जब साँस, श्वास, लेबहु के मौका ना मिले त कहल जाला कि सवाँस नइखे आ जब मिल जाला त कहाला कि अब जा के सवाँस मिलल बा. से नेतवन के तनिको सवाँस नइखे. बाढ़ होखे, सुखाड़ होखे, जमीन होखे पताल होखे, हर जगहा कमाई करे के टेव खोज निकालत बाड़न स. आ कहत बाड़ें कि सवाँस नइखे जनता के चिन्ता कइला से. सवाँस ला फुरसताह शब्दो के इस्तेमाल हो सकेला बाकिर फुरसताह आदमी ऊ होला जेकरा माथे ढेरहन जिम्मेदारी ना होखे आ जे फुरसत में रहेला. कहीं कि ओकरा लगे हमेशा सवाँसे सवाँस बा. अइसनके फुरसताह लोग दोसरा के हहास पर नजर गड़वले राखेलें. ऊ देखत बाड़न कि आजुकाल्हु चारो तरफ हहास के नजारा लउकत बा. नेता से लिहले अफसरान ले सबका हहास बन्हले बा कमाई, खास करि के करियाह कमाई, बिटोरे के आ एह चलते ओकरा सवाँस नइखे कि ऊ आपन जवाबदेही समुझ सको, जवना काम खातिर ओकरा के चुनल भा बहाल कइल गइल बा ओह काम के कर सको. अब रउरा भड़ास निकाल सकीलें कि एकनी के हहास के बतास धर दिहले बा आ सवाँस नइखे कि फुरसताह हो सक सँ. एही बीच दू गो राज्य के चुनाव आ गइल बा आ मामिला अउरी गरमा गइल बा. एक फरीक के दोष दाग सोझा अवते दोसरको फरीक के दाग दोष खोज निकालल जात बा. एह से एक बात त साफे झलके लागल बा कि काजल के कोठरी में केतहू सयानो जाय, एक लीक काजल की लागिहै पे लागिहै. एह काजल के कोठरी में सभका पर दाग लागल लउकत बा. बाचल बा उहे लोग जिनका अबही ले एह कोठरी में जाए के मौका ना मिलल भा कहीं कि अगर मौका मिलबो कइल त हिम्मत ना भइल.\nजिए भोजपुरी! बाकिर कइसे?


सेवान ला मार - दिलीप कुमार पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome दिलीप कुमार पाण्डेय Bhojpuri Kahani सेवान ला मार - दिलीप कुमार पाण्डेय\nसेवान ला मार - दिलीप कुमार पाण्डेय\nअदरा का चढ़ला पांच दिन भइलो का बाद आकाश में बादल के कवनो नामो निशान ना रहे। खेतिहर लोग आसमान का ओरी टकटकी लगा देखत रहे। "लागऽता इनर भगवान एहू साल बरखा रूपी किरपा से हमनी के बंचित रखिहें कहत आ घटा का ओरी निरेखत चुन्नीलाल गाय के हाँकत चंवर का ओरी चल देलें।\nपाँच बरिस से बरखा ना भइला का कारण चेंवर छोड़ आउर कहीं चरी बांचल ना रहे। एह से तीन गांव के लोग ओही चेंवर में बेरा गिरते आपन आपन माल-जाल ले चरावे चल देवे। कुछ नवछेटिया भईंस का पीठ पर बइठ गरदन में लटकत झोरी के चबेना चबावत गीत गावत चरवाही करस त कुछ लोग रामसकल के कउंचा-कंउचा सांझ क देवे में लाग जाव।\nअउसे सिसिरो पांरे पिनिके में रामसकल से कम ना रहस। ओह दिन गुमशुम रहेवाला चुन्नीलाल का मन में नाजाने का भाव आइल जे उ सिसिर पांरे के अर-छोहो, अर-छोहो कह देलें। हरदम खरहा जस कान कइके रहेवाला सिसिर पांरे ई सुनते मरखाह भईंसा जस चुन्नी के चहेटे लगलें। चारो ओर लेलकारी पडे लागल। केहू कहे धरऽ-धरऽ केहू त केहू कहे भाग चुन्निया भाग। मिसिर पांरे के भईं आ चुन्नी के गाय चेंवरे में रह गइल ।एक जाना भागे में दूसर जाना खेदे में बाझ गइलें।\nखेदा खेदी करत अपना गांव के सेवान टप सहवाँ में पहुँच गइल लो। राड़ी के जड़ गोर में गड़ला का बावजूदो खेदनीहार आ भगनीहार का गति में कवनो कमी ना आवत रहे। चेंवर टप खाड़ी पकवला का कारण बनल डीह पर जामल खजुरबानी का लगे पहुँच चुन्नी एगो झुरमुट का अलोता बइठ गइलें।"केने गइले रे निकल जंहरल के नाती" चिल्लात सिसिर खोजे लगलें। चुन्नी उनके लगलें छकावे। ताले आकाश के नजऽरो बदल गइल करिया करिया बादल छूटी भइला का बाद कक्षा से जइसे लइका निकलेलेंसऽ ठीक अउसहीं चारो ओर दउरे लागल।चुन्नी के गाय भुअर त सिसिर पांरे के फुलेर पहुंचा दीहल लो।\nदेखते देखते बुंदा बुंदी सुरू हो गइल। चुन्नी कगरियात अपना घरे पहुंच गइलें। अन्हार हो चलल रहे। उ बाबू से लूकाके खाना खइलें आ घरहीं सुत गइलें। माई से कहलें जे अगर बाबू पूछिहें त कह दीहे हमार मिजाज ठीक नइखे। ओने सिसिर पांरे बुनी बरखा के परवाह कइले बिना चुन्नी का दुआर पर पहुँच गइलें।\n"काहो बिसेसर अपना लइका के ईहे सीखइले बारऽ", सिसिर पांरे कहले?\n"का भइल काका के का कह दीहल"?\n"पूछ अपना बेटा से हमरा के छोहो छोहो काहे कहलसऽ"?\nआरे काका तूहुं गजब बारऽ, लइका ह कह देले होई, आ तूं कवनो भईंसा त हवऽ ना।\n"माने तूं लइका के डंटबऽ ना, ठीक बा तब हमहीं कुछ करेम" कह अपना घरे चल देलें।\nबरखा जोर से बरसे लागल रहे। रह रह के बिजुरी चमकत रहे। ओकरा अंजोर में खेतन में भरल पानी देख खेतिहर लोगन के मन हरषित होखे लागल। ओह लोग का भरोसा हो गइल रहे जे ढ़ेर दिन से खाली परल कोठी डेहरी अब जरूर भरी। रात भर छप्पर आ ओरियानी चुअला का संगीतमय आवाज में चुन्नी चैन से सुतलें।अगिला दिन तनी संकेराहे उठलें।उनका मन में एह बात के डर रहे जे अगर सिसिर पांरे बाबू से ओरहन दीहें त कुहाई निश्चित बा। ईहे सोचत जब उ बथानी पहुँचलें त चारो ओर के दृश्य देख अचरज में पड़ गइलें।\nचेंवरा चउरी गोंयरा जेने देखीं ओनहीं पानी। दिशा मैदान जाएला कहीं कवनो जगह ना बांच गइल रहे। सुखल जमीन अगर कहीं रहे त उ बस उ घरारिए रहे। कुछ लोग के बथानो डुबे डुबे हो गइल रहे। तनिका देर बाद जब सब लोग जागल त एके बात कहे चलऽ लोगिन सेवान काटल जाव ना त हमनी के खेत पधार त डुबबे कइल घरो डुबी। ईहे हाल बहेरा गांवों के रहे ओह लोग का रेलवे लाईन का अलावे दोसर दवरो ना रहे। लेकिन चुन्नी का सेवान पर जमा पानी से बगल का गांव में पानी तीन चार फूट नीचा रहे। लेकिन बहेरा गांवों के लोग मुश्तैद रहे सेवान पर पहरा देवे लागल लो। चुन्नी का गांव के लोग सेवान काटे के जोजना बनावे में व्यस्त रहे त बहेरा गांव के लोग बचावे के जोजना बनावे में व्यस्त। दूनो ओरी लोग मुश्तैद कब का हो जाई कवनो भरोसा ना।\nबरखा रहे कि रोके के नावे ना लेत रहे। दुपहरिया का बेरा में बुनी छेवक होखते चुन्नी का गांव के लोग अग्या पांरे का अगुआई में सैकड़ो आदमी लाठी भाला फेरसा कुदारी ले बजरंग बली की जय सुखारी ब्रह्म की जय नारा लगावत चलल सेवान काटे। आ ओनहु के लोग तइयारिए में रहे। ओही सेवान पर हो गइल जोर अजमाइस। बान्ह का दूनु अलंग पानी भरल रहे ओजवे मार शुरू हो गइल। बहेरा का जमदार पहलवान के लाठी जब खेंखर पहलवान का मुरी पर लागल त रकत के धार बह चलल। उ नाचके गिर गइलें। अतने में दाहारू पहलवान जमदार पहलवान के मुरी फोड़ दीहलें। खुन के नदी बह चलल। एने का दसन लोग के मुरी फूटल त ओने का दर्जनो लोगन के। पानीपत का जुद्धो से भयंकर जुद्ध होखे लागल। लठीधर लोग अपना कला का बले दुश्मन के चित करे लागल। बहेरा गांव कमजोर पड़े लागल। अतने में बहेरा के दुलार मनोहर पांरे का छाती में बर्छी घोंप दीहलें। बर्छी उनका छाती में फंस गइल आ गिर पड़ले दरद से चिल्लाए लगलें। पानी का निकासी ला भइल मार में रकत के निकसत देख बहुत लोग पछतावा भइल। तबले देर हो चुकल रहे। मनोहर पांरे का छाती से बर्छी निकाले में बहुत लोग करेजा काँप गइल। जब उ निकलाइल त उनका मुंह से अरे बाप के जवन शब्द निकलल बहेरा का लोगो के करेजा छेद गइल। सेवान काटे आ रोके में दूनु गांव से चार गो रंथी निकलल। एह घटना मर्माहत हो बहेरा के बिनेसर आंख से लोर चुआवत सेवान काट देलें।\nचुन्नी जब ओने जालें त उनका उ घटना मन पड़ जाला आ आंख से चुअत लोर चेहरा पर पड़ल झुरियन का बीच अझुरा के कहेला "हई सेवनवा आज जेगं खुलल बा अउसहीं ओहू दिन खुलल रहित त चार गो प्राण अखड़ेड़े ना गइल रहित।


सीमा सिंह के मातापिता के सम्मानित कइल गइल – Anjoria\nबेटी के बढ़िया काम खातिर उनुका माई बाबूजी के सम्मानित करे के परम्परा सिनेमा जगत में देखे के ना मिले. बाकिर पहिला बेर डांसिंग क्वीन सीमा सिंह के माता पिता के एगो रियलटी शो में सम्मानित कइल गइल. भोजपुरी सिनेमा में डांसिंग क्वीन के अवार्ड पा चुकल सीमा सिंह के पिता राज कुमार सिंह आ माई नर्मदा सिंह के सम्मान पिछला दिने डांस शो ‘नाच नचईया धूम मचईया’ के सेट पर कइल गइल. सीमा सिंह के पिता राज कुमार सिंह टाईम्स ऑफ इंडिया के प्रिंटिंग विभाग में काम करेले आ माई नर्मदा सिंह सामान्य गृहिणी हई. माई बाबूजी के अपना एह बेटी पर गर्व बा जे अपना बल पर आपन जगहा बनवलसि.\nसीमा सिंह आजुकाल्ह टीवी शो ‘नाच नचईया धूम मचईया’ में आपन अलगा पहचान बनावत बाड़ी. कहली कि जब अचके में उनुका माई बाबुजी के स्टेज पर ला खड़ा कइल गइल त ऊ चउँक गइली. गजब के सरप्राईज रहल ई सीमा खातिर. सीमा सिंह अपना डांस कला के प्रदर्शनो मम्मी पापा का सोझा कइली. जवना का बाद सभे जोरदार ताली बजा के सीमा सिंह के वाहवाही कइल. सौ से बेसी भोजपुरी फिलिमन में आयटम नंबर कर चुकल सीमा सिंह आजु हर निर्माता-निर्देशक के पसंद बन गइल बाड़ी. आ एक तरह से ई उनुके सम्मान रहल जब उनुका माई बाबूजी के सम्मानित कइल गइल.


आपके साथी कतना ईमानदार बा? जवाब ओकरा राशि में मिली\nराशि के आधार प आदमी के व्यवहार के पता चल सकता, पता चल सकता कि कवना राशि के आदमी प आप कतना भरोसा क सकेनी!\nअयीसन बहुत बेर मौका आवेला जब आप जेकरा से प्यार करेनी ओकरा प भरोसा ना करेनी अवुरी जेकरा प भरोसा करेनी ओकरा से प्यार ना करेनी। अलग-अलग आदमी खाती 'भोरोसेमंद' के मतलब अवुरी पैमाना अलग-अलग हो सकेला अवुरी अलग-अलग विचार के लोग के एक संगे रहल मुश्किल होखेला।\nबढ़िया त इ होईत कि 'भरोसेमंद' अवुरी 'ईमानदारी' के तय करे खाती कवनो पैमाना होईत, लेकिन अयीसन कवनो पैमाना नईखे। ऐके आदमी अलग-अलग लोग खाती अलग-अलग प्रकार के हो सकता। ए लेख में राशि के आधार प आदमी के व्यवहार के बतावे के प्रयास बा, जवन की बताई कि कवना राशि के आदमी प आप कतना भरोसा क सकेनी!\nलापरवाह किस्म के धनु राशि के लोग में अयीसन कुछूओ ना होखेला, जेकरा चलते ओ लोग के ईमानदारी प शक कईल जाए। दुर्भाग्य से बहुत बेर ए लोग के कड़ा मिज़ाज के मान लिहल जाला। खुल के बोलेवाला धनु राशि के लोग अपने जईसन दोसरो से ईमानदारी के आशा करेले। ए राशि के लोग में झूठ पकड़े के बेजोड़ क्षमता होखेला।\nए राशि के लोग कट्टर ईमानदारी के बढ़िया उदाहरण होखेले। बहुत बेर इ लोग अपना शब्द के रोक के, अपना बात के सही होखला के बावजूद ओ बात के मनवावे खाती लड़ाई से परहेज करेले। जदी आप खुल के, बिना दबाव के प्यार करेवाला लोग के पसंद करेनी त मेष राशि के लोग बढ़िया जीवन साथी बन सकेले।\nए राशि के लोग सच बोले से पहिले एको बेर ना सोचेले अवुरी बिना डर के मुंह प बोल देवेले। फेर उ बात चाहे उ कतनो कड़वा, तीत होखे। सिंह राशि के लोग के नेतृत्व क्षमता खाती जानल जाला अवुरी अपना साथी से बरोबरी के ईमानदारी के आशा करेले। ए लोग के अपना ईमानदारी प बहुत गर्व होखेला अवुरी ए छवि के कायम राखे में बहुत मेहनत करेले।\nबढ़िया त इ होईत कि 'भरोसेमंद' अवुरी 'ईमानदारी' के तय करे खाती कवनो पैमाना होईत, लेकिन अयीसन कवनो पैमाना नईखे। ऐके आदमी अलग-अलग लोग खाती अलग-अलग प्रकार के हो सकता।\nए राशि के लोग शर्मिला अवुरी कम बोलेवाला स्वभाव के होखेले अवुरी अपना ईमानदारी से प्यार करेले। हालांकि, कुछ मौका प इ लोग सच्चाई के तोड़-मरोड़ के पेश कईला प नाराज़ हो जाले। अपना साथी के बहुत ध्यान राखेवाला ए राशि के लोग के जब महसूस होखेला कि सच्चाई से केहु के तकलीफ हो सकता त बोले से पहिले ओ बात के प्रभाव के अंदाज़ा जरूर लगावेले अवुरी बहुत बेर ओ बात के ना बोलेले।\nजहां तक ए राशि के लोग के सवाल बा, त इ लोग ईमानदारी के मामला में हमेशा सही दिशा में इशारा ना करेले। ए राशि के लोग के साथी के खुश करे खाती नुकसान ना पहुंचावे वाला झूठ बोले में कवनो परहेज ना होखेला। हालांकि इ लोग झूठ तबे बोलेले जब स्थिति अयीसन होखेला, काहेंकी ए राशि के लोग केहु के भावना के चोट ना पहुंचावल चाहेले।\nशांति पसंद वृषभ राशि के लोग विवाद, झगड़ा से बचे खाती कुछूओ करे प तैयार रहेले। जदी शांति के कायम राखे खाती झूठ बोलल जरूरी हो जाए त ए लोग ए झूठ बोले में कवनो परेशानी ना होखेला। ए राशि के लोग के विवाद से दूर रहल पसंद होखेला अवुरी असहज स्थिति से घबराहट होखेला।\nअयीसन बहुत बेर मौका आवेला जब आप जेकरा से प्यार करेनी ओकरा प भरोसा ना करेनी अवुरी जेकरा प भरोसा करेनी ओकरा से प्यार ना करेनी।\nवृश्चिक राशि वाला लोग शातिर स्वभाव के हो सकेले। अपना के खुश अवुरी महान साबित करे खाती ए राशि के कवनो अहंकारी आदमी झूठ बोल सकेला। हालांकि प्रेम अवुरी संबंध के मामला में वृश्चिक राशि के लोग के स्वभाव अवुरी व्यवहार एकदम अलग होखेला अवुरी ए मामला में ए राशि के लोग सबसे जादे भरोसेमंद साबित होखेले।\nए राशि के लोग के सोच-समझ के झूठ बोले में महारत हासिल होखेला अवुरी इ लोग सच्चाई के बहुत जादे तोड़-मरोड़ के पेश करेले। ए लोग के मुंह से निकलल सच अवुरी झूठ के पीछा कटाक्ष के एगो परत चढ़ल रहेला। मकर राशि के लोग के अपना निजी जीवन के बारे में बात कईल पसंद ना होखेला अवुरी इ लोग अपना जीवन में ताक-झांक करेवाला के दूर राखे खाती सफ़ेद झूठ भी बोल सकेले।\nकुंभ राशि के लोग विवाद से बाचल चाहेले अवुरी एकरा खाती झूठ बोल सकेले। ए लोग के कहानी बनावे बहुत बढ़िया से आवेला अवुरी बहुत बेर त सच से भी बढ़िया कहानी बना लेवेले। जब तक ए लोग के साथी सच सुने खाती तैयार ना होई, तब तक इ लोग सच ना बतावेले।\nअलग-अलग आदमी खाती 'भोरोसेमंद' के मतलब अवुरी पैमाना अलग-अलग हो सकेला अवुरी अलग-अलग विचार के लोग के एक संगे रहल मुश्किल होखेला।\nए राशि के लोग एतना बढ़िया झूठ बोलेले कि बहुत बेर खुद अपने बोलल झूठ के सच मान लेवेले। भावुक किस्म के ए राशि वाला लोग अपना साथी के भावना के चोट पहुंचे से बचावे खाती बहुत बेर झूठ बोलेले। एकरा अलावे ए लोग के आपन आलोचना ना पसंद होखेला अवुरी एकरा से बचे खाती भी इ लोग झूठ बोल सकेले।\nए राशि के लोग अपना के गलत ना साबित होखे दिहल चाहस आ अपना के सही साबित करे खाती झूठ बोले के संगे कुछूओ करे प तैयार रहेले। जदी ए लोग के झूठ के केहु पकड़ लेवेला, त इ लोग आसानी से अपना झूठ के कबूल ना करेले।\nमिथुन राशि के लोग में सबकुछ जोड़ा में होखेला। एक ओर इ लोग संघर्ष करत रहेले, त दोसरा ओर ए लोग के मुताबिक जवन सच्चाई होखेला उ असली सच्चाई से एकदम अलग होखेला। इ लोग अपना मुताबिक बात अवुरी घटना के समझेले अवुरी ओकरा प भरोसा करेले। बहुत बेर अयीसनो होखेला जब इ लोग मनगढ़ंत कहानी के सच्चाई मान लेवेले लेकिन अधिकांश मौका प इ लोग अपना हिसाब से सच बोलेले। हाँ, कबो-कबो झूठ भी बोल सकेले, काहेंकी ए लोग के मिजाज में दोहरापन होखेला।\nFirst Update: 29 January, 2018 08:09 PM


बलिया न्यूज,9मार्च 16 – टटका खबर\nयूपी विधान परिषद के नयका चुनाइल सदस्यन के किरिया धरावल गइल\nआजु यूपी विधान परिषद के 35 गो नयका चुनाइल सदस्यन के सदस्यता के किरिया धरावल गइल. किरिया धरावे के काम कार्यवाहक सभापति ओम प्रकाश शर्मा कइलन. बाद में मुख्यमंत्री अखिलेश यादव, सभापति ओम प्रकाश शर्मा आ विपक्ष के नेता नसीमुद्दीन सिद्दीकी सभका के बधाई दिहलें.\nवाराणसी से चुनाइल बृजेश सिंह आजु ना आ पवलन काहे कि ऊ जेल में बन्द बाड़न.\n10 मार्च से दू दिन ला ग्रामीण बैंकन के कर्मचारी हड़ताल पर रहीहें. ई लोग राष्ट्रीयकृत बैंकन के कर्मचारियन से बरोबरी खोजत बा.\nबलिया जिला के सहतवार इलाका के बलेउर गांव में आजु एगो मेहरारू अपना दू गो बचवन समेत आग लगा के जर मरल. बचवा त ओहिजे मर गइले सँ जबकि ओह मेहररुई के मौत अस्पताल में आ के भइल. पारिवारिक विवाद का चलते ई हादसा भइल बा.\nTags: बलिया न्यूज, यूपी, विधान परिषद\nबलिया न्यूज (सोमार, 14 सितंबर 2015)


भोजपुरी में पढ़ें: मां शारदा के चमत्कारिक शक्ति | Mother Sharda in Bhojpuri Vivekananda Guru Ramakrishna Paramahamsa nodakm– News18 Hindi\nबाकिर मां शारदा भी ओतने महान आ चमत्कारिक शक्ति वाला रहली ह.\nविवेकानंद जी के गुरु रामकृष्ण परमहंस के धर्मपत्नी मां शारदा के बहुत सम्मानित मानल जाला. मां शारदा के आध्यात्मिक शक्ति के बारे में कई गो कथा कहानी प्रचलित बा. रामकृष्ण मठ के पत्रिका उद्बोधन में उनकर कई कहानी छपल बा.\nढेर लोग रामकृष्ण परमहंस के धर्मपत्नी मां शारदा के चमत्कारिक शक्ति के बारे में ना जाने ला. सब रामकृष्ण परमहंस के महानता के चर्चा करेला. बाकिर मां शारदा भी ओतने महान आ चमत्कारिक शक्ति वाला रहली ह. एगो घटना एकर प्रमान बा. आईं ओह घटना के बारे में जानीं जा. मां शारदा के घर के नांव रहे शारदामणि. उनुकर जनम भइल रहे पश्चिम बंगाल के बांकुड़ा जिला के जयरामबाटी गांव में. पिता रहले रामचंद्र मुखोपाध्याय आ महतारी श्यामा सुंदरी देवी. त 22 दिसंबर 1853 के दिने मां शारदा के जनम भइल.\nउनुका जनम से पहिले माता श्यामा सुंदरी देवी के सपना में बार- बार देवी- देवता लोगन के दर्शन होखत रहे. त जब मां शारदा पांच साल के भइली तो उनुका पिता के लगे उनुका वियाह खातिर प्रस्ताव लेके तीन मील दूर कामारपुकुर से कुछु लोग अइलन. केकरा संगे बियाह होखी? सवाल पूछल गइल. जबाब आइल- सतरह साल के गदाधर चट्टोपाध्याय (रामकृष्ण परमहंस के घर के नांव) से. अब सुनीं एगो रोचक बात. रामकृष्ण परमहंस 17 साल के उमिर में दिन- रात भजन- कीर्तन, ध्यान आ भक्ति में डूबल रहत रहले.\nउनुका खाए- पीए के होस ना रहे. केहू खाए के ना पूछे त खइबो ना करसु. बस एकही सुर- ईश्वर भक्ति. गदाधर यानी रामकृष्ण परमहंस सात बरिस के रहले त उनुका पिता के मृत्यु हो गइल रहे. त महतारी सोचली कि ए लइका के बियाह क दिहल जाउ. का जाने एकर मन घर- गृहस्थी में लागे. लइकी खोजाए लागल. तले रामकृष्ण परमहंस कहले कि तीन मील दूर जयरामबाटी में रामचंद्र मुखोपाध्याय के घरे एगो शारदामणि नांव के लइकी बिया. ऊ हमार पत्नी बने खातिर जनम ले ले बिया. ओहिजा जाईं सभे. त अगुआ लोग गइल जयरामबाटी.\nरामचंद्र मुखोपाध्याय खेती- बारी आ पूजा- पाठ वाला पवित्र ब्राह्मण रहले. उनुका आभास हो गइल कि ई रिस्ता भगवान भेजले बाड़े. बियाह भइल. बाकिर उमिर पांच बरिस रहला के कारन मां शारदा अपना बाप- महतारी के घरहीं रहि गइली. जब मां शारदा अठारह साल के भइली त ऊ अपना पति के लगे अइली. उनुकर पति रामकृष्ण परमहंस ओह घरी दक्षिणेश्वर काली मंदिर में मुख्य पुजारी रहले. मां शारदा पुछली कि बताईं त हम राउर के हईं? त रामकृष्ण परमहंस कहले कि जवन मां काली ओह मूर्ति में बाड़ी उहे मां काली तोहरा भीतर बाड़ी.\nत रामकृष्ण परमहंस पुछले कि तूं हमरा लगे हमरा के भक्ति से दूर करे खातिर आइल बाड़ू? मां शारदा कहली कि ना, हम आपके भक्ति आ साधना में मदत करे आइल बानी. रामकृष्ण परमहंस कहले कि आजु से तूं हमार महतारी नियर बाड़ू. ऊ एगो पीढ़ा पर बइठा के मां शारदा के देवी के रूप में विधिवत पूजा कइले. दूनो परानी खाली कहहीं खातिर पति- पत्नी रहल लोग, ओह लोगन में सांसारिक भाव अइबे ना कइल. मां शारदा अलग कमरा में रहसु आ रामकृष्ण परमहंस अलग कमरा में. ओह लोगन के बियाह आध्यात्मिक स्तर के रहे.\nअब आईं मा शारदा के चमत्कारिक घटना पर. एह घटना के लिखले बाड़े रामकृष्ण मठ के सन्यासी स्वामी भास्करानंद. ई सन1912 के घटना ह. हमनी का देस में अंग्रेजन के राज रहे. शिमला ओह घरी असम के राजधानी रहे. ओहिजे मां शारदा से दीक्षा लेबे वाला शिष्य के घर रहे. ओकर नांव रहे पंचानन ब्रह्मचारी. एक दिन अचानके अंग्रेस फैसला लिहले सन कि असम के राजधानी कुछ दिन खातिर ढाका रही. ढाका ओहघरी हमनिए के देस में रहे. अब त बांग्लादेश के राजधानी हो गइल बा. त कुछ दिन खातिर असम के राजधानी ढाका हो गइल.\nओह घरी शिमला में ज्यादातर अंग्रेज के कारिंदा रहत रहले सन. बहुत कमे लोग गैर कर्मचारी रहे. कुल 80-90 गो घर रहले सन. सब लोग ढाका चलि गइल त शिमला में 80-90 गो घरन में से पांच- सात गो घर में आदमी रहे. बाकी घर खाली आ सुनसान. त लोकल आदिवासी लइका आव सन आ बदमाशी में खाली घर में आगि लगा द सन. घर जरि के राखि हो जाउ. शिमला में त जानते बानी एहू घरी काठ के घर बाड़े सन. त ओहू घरी काठे के घर रहले सन. आग धरे में तनिको देरी ना लागे.\nपंचानन ब्रह्मचारी अपना घर में तीन गो नेपाली मजदूरन से घर के मरम्मत करावत रहलन. तले देखतारे कि उनुका घर से तीन- चार गो घर छोड़ि के एगो घर में आग लागल बा. ऊ विशाल घर एगो रानी के रहे. ओह घर के दू हिस्सा रहे. एक हिस्सा में छोट घर रहे. दोसरका हिस्सा में बड़हन घर रहे. आगि छोटका घर के छत पर लागल रहे. पंचानन ब्रह्मचारी के बगल वाला घर के सामने पानी से भरल एगो बाल्टी राखल रहे. ऊ बाल्टी उठवले आ दउरि के छत पर लागल आग के बुझावे खातिर सीढ़ी पर चढ़ले.\nजब तक ऊ छत पर पहुंचि के पानी डालसु तब तक सात फीट ऊंचा आग उनुका के घेर लिहलसि. पंचानन ब्रह्मचारी चिल्ला के कहले- मां (शारदा) हमरा के बचाईं. अचानके मां शारदा प्रकट भइली. कहली- चिंता मत कर पंचानन. हम एहिजे बानी. अचानके आग बुताए लागल. आधा घंटा आग में रहला का बादो पंचानन ब्रह्मचारी के कुछु ना बिगड़ल. कपड़ो जस के तस. खाली उनुकर चेहरा करिया हो गइल रहे. आग बुतइला पर मां शारदा फेर गायब हो गइली. ओह घरी मां शारदा कलकत्ता में रहली. नेपाली मजदूर कहले सन कि आधा घंटा तक ले जब आग ना बुताइल त हमनी का बुझलीं जा कि रउवां मरि गइलीं. एतना देर केहू आग में रहि के कइसे बांचि सकेला?\nघर के लोग टोके लागल कि चेहरा खराब लागता. बदसूरत. कौनो डाक्टर से देखावे के चाहीं. शिमला त सुनसान बा. डाक्टर कहां मिली. एक रात पंचानन ब्रह्मचारी रोवे लगले आ मां शारदा के पुकरले. आधा रात के मां शारदा प्रकट भइली. कहली कि तोहरा घर के कुछ दूर पर एगो झरना बहता. बंगाली नया साल के दिने तू ओही में जाके नहा लिह. तोहार चेहरा पहिले नियर सुंदर हो जाई. आखिर बंगाली नया साल आइल. तब तक ले कलकत्ता तक में हल्ला हो गइल रहे कि मां शारदा पंचानन बाबू से कहले बाड़ी कि अमुक दिने झरना में नहइब त तोहार चेहरा ठीक हो जाई.\nपंचानन बाबू सोचले कि का जाने हम सपना देखनीं कि सचहूं मां शारदा हमार चेहरा ठीक होखे के कहली. हम झरना में नहाईं आ चेहरा ना ठीक होखे त हमरा गुरु मां शारदा के बदनामी होई. बाकिर जइसे केहू उनुका के जबर्दस्ती झरना के नीचे ले गइल होखे ऊ आटोमेटिक ढंग से झरना में नहाए लगले. खूब तबियत से नहा के जब निकलले त देहि पोंछले आ घरे अइले. घर के लोग अवाक. सचहूं उनुकर चेहरा चमकदार आ सुंदर हो गइल रहे. ई घटना रामकृष्ण मठ के पत्रिका “उद्बोधन” में सन 1939 में छपल रहे. फेर दोबारा 1999 में “ग्लोबल वेदांत” पत्रिका में छपल.\nBhojpuri Articles Bhojpuri News Mother Sharda Ramakrishna Paramahamsa Vivekananda


United Bihar-born Subodh Kumar Jaiswal becomes CBI chief will Sushant Singh Rajput get justice Bhojpuri: ‘बिहारी’ CBI चीफ के अइला से सुशांत सिंह मौत मामला में इंसाफ मिल जाई?\nBhojpuri: ‘बिहारी’ CBI चीफ के अइला से सुशांत सिंह मौत मामला में इंसाफ मिल जाई?\nसंयुक्त बिहार के रहे वला सुबोध कुमार जायसवाल सीबीआई के डायरेक्टर भइल बाड़े तs एक बेर फेन भरोसा जागल बा कि सुशांत मौत के हकीकत सामने आ जाई. काहे से कि सुबोध कुमार जायसावाल के बहुत कड़क अउर ईमानदार अफसर मानल जाला. ई पहिले भी महाराष्ट्र के मुखमंतरी उद्धव ठाकरे के मुंहतोड़ जवाब दे चुकल बाड़े.\nएक्टर सुशांत सिंह राजपूत के पहिला बरसी के 16 दिन पहिले सिद्धार्थ पिठानी के जब फेन गिरफ्तारी भइल तs पुरान घाव ताजा हो गइल. सुशांत मौत मामला में नारकोटिक्स कंट्रोल ब्यूरो तs खूब तेजी देखा रहल बा लेकिन सीबीआइ जांच बहुत सुस्त बा. सुप्रीम कोर्ट अगस्त 2020 में सीबीआइ जांच के आदेश देले रहे. करीब दस महीना जांच के बाद भी सीबीआइ कवनो नतीजा पs नइखे पहुंचल.\nजब बिहारी माटी के लाल सुशांत के मुम्बई में मौत भइल रहे तs महाराष्ट्र पुलिस के जांच पs बहुत सवाल उठल रहे. एकरा बाद जब सीबीआइ जांच शुरू भइल तs लोग के भरोसा रहे कि अब सच्चाई से परदा उठ जाई. लेकिन ई आस अभी तक पूरा नइखे भइल. अब जब संयुक्त बिहार के रहे वला सुबोध कुमार जायसवाल सीबीआई के डायरेक्टर भइल बाड़े तs एक बेर फेन भरोसा जागल बा कि सुशांत मौत के हकीकत सामने आ जाई. काहे से कि सुबोध कुमार जायसावाल के बहुत कड़क अउर ईमानदार अफसर मानल जाला. ई पहिले भी महाराष्ट्र के मुखमंतरी उद्धव ठाकरे के मुंहतोड़ जवाब दे चुकल बाड़े.\n2018 में बनल रहन मुम्बई के पुलिस कमिश्नर\nसुबोध कुमार जायसवाल पहिले मुम्बई के पुलिस कमिश्नर रहन. जब देवेन्द्र फणनवीस महाराष्ट्र के मुखमंतरी रहन तs 2018 ऊ सुबोध कुमार के मुम्बई के पुलिस कमिश्नर बनवले रहन. फरवरी 2019 में उनका के महाराष्ट्र के डीजीपी बनावल गइल रहे. नवम्बर 2019 में जब उद्धव ठाकरे सीएम बनले त ऊ सुबोध कुमार के पद पs बरकरार रखले. लेकिन सुबोध कुमार बहुत कड़ा अफसर रहन. कवनो राजनीतिक दबाव माने वला ना रहन. उद्धव ठाकरे सरकार एनसीपी अउर कांग्रेस के सहजोग पs टिकल बा. ओह घरी एनसीपी के नेता अनिल देशमुख गृहमंतरी रहन. उनका पs टरान्सफर पोस्टिंग रैकेट चलावे के आरोप लागल. कुछ दलाल मोटा रकम ले के पुलिस अफसरन के मनचाहा पोस्टिंग दियावत रहन स. ई आरोप महाराष्ट्र के इंटेलिजेंस कमिश्नर रश्मि शुक्ला लगवले रही. एकरा चलते रश्मि शुक्ला के भी महाराष्ट्र छोड़े के पड़ल रहे. एही बीच मुखमंतरी उद्धव ठाकरे कुछ आइपीएस अफसरन के बदली कर देले. ई ट्रांसफर आदेश में पक्षपात के आरोप लागल. चरचा के मोताबिक सुबोध कुमार जायसवाल ई आदेश पs दस्तखत करे से इंकर कर देले रहन. सरकार से पटरी ना बइठल तs ऊ सेंटरल डिपटेशन पs जाये खातिर दरखास दे देले लेकिन उद्धव सरकार के सामने झुकल मंजूर ना कइले.\nउद्धव सरकार से पंगा\nसुबोध कुमार के ई फैसला से उद्धव सरकार नाखुश हो गइल. सुबोध कुमार महाराष्ट्र कैडर के आइपीएस रहन. ऊ केन्द्रीय प्रतिनियुक्ति पs तब्बे जा सकत रहन जब राज्य सरकार एकरा खातिर मंजूरी दिहत. दोसरा देने चर्चा चले लागल कि सुबोध कुमार के दिल्ली पुलिस कमिश्नर बनावल जाई. इहां तक खबर उड़ गइल कि 29 फरवरी 2020 ऊ दिल्ली पुलिस कमिश्नर बन रहल बाड़े. लेकिन उद्धव सरकार एकरा में अड़ंगा डाल देलस. उ केन्द्र सरकार के लिख के भेज देलस कि अबहीं सुबोध कुमार के केन्द्रीय प्रतिनियुक्ति पs भेजल संभव नइखे. बाद में बिचार कइल जाई. एह तरीका से सुबोध कुमार के दिल्ली पुलिस कमिश्नर बने के संभावना खत्म हो गइल रहे. बाद में महाराष्ट्र सरकार सेंटरल डिपटेशन के प्रस्ताव मान लेलस. एकर बाद दिसम्बर 2020 में उनका के सीआइएसएफ के डीजी बनाव गइल रहे. महाराष्ट्र के पुलिस कमिश्नर बनल कवनो आइपीएस अफसर खातिर सबसे बड़ सपना होला. ई बहुत बड़ा पद रहे. उ चहिते तs 2022 तक जीडीपी रह सकत रहन. लेकिन सुबोध कुमार अपना सिद्धांत के रक्षा खातिर ई पोस्ट के मोह त्याग के सीआइएसएफ के डीजी बनल मंजूर कर लेले.\nकड़क आइपीएस अफसर\nसुबोध कुमार जायसवाल के जन्म 1962 में धनबाद जिला के झरिया बलौक के चासनाला में भइल रहे. सुबोध कुमार के पिताजी शिवशंकर जायसवाल के चासनाला में परचुन अउर किराना के दोकान रहे. चासनाला, झरिया-सिंदरी रोड पs रहे एह से दोकान खूब चलत रहे. उनका जनम के समय चासनाला बिहार में रहे. एह से उनका के बिहारी कहल जा रहल बा. सुबोध कुमार बचपन से पढ़े में बहुत तेज रहन. ऊ डिगवाडीह के मशहूर पब्लिक स्कूल डिनोबली से 1978 में मैट्रिक पास कइले रहन. एकरा बाद ऊ पढ़े खातिर चंडीगढ़ चल गइले. चंडीगढ़ के डीएवी कौलेज से अंगरेजी औनर्स में बीए कइले. एकरा बाद 1985 में उनकर आइपीएस में सलेक्शन भइल. 2001 में करीब 20 हजार करोड़ के स्टाम्प पेपर घोटला भइल रहे. महाराष्ट्र के बदुल करीम तेलघी एकर मास्टरमाइंड रहे. ई मामला भारत के सबसे बड़ घोटला में से एक रहे.\nरिटायर भइला के अगिला दिन DGP गिरफ्तार\n2003 में बोम्बे हाईकोर्ट जब एह मामला के जांच खातिर एसआइटी बनवलस तs सुबोध कुमार के ही एकर हेड बनावल गइल. स्टाम्प घोटला के जांच आगा बढ़ल तs एकर आंच मुम्बई के पुलिस कमिश्नर आर एस शर्मा तक ले पहुंच गइल. अपना से बड़ अफसर पs कार्रवाई करे के रहे. लेकिन सुबोध कुमार तनिको परसान ना भइले. एही बीच आर एस शर्मा मुम्बई पुलिस कमिश्नर के पोस्ट से रिटायर हो गइले. रिटायर भइला के अगिला दिन सुबोध कुमार के टीम उनका के गिरफ्तार कर लेलस. एह ममला में महाराष्ट्र के मंत्री छगन भुजबल के भी जेल जाये के पड़ल रहे. भुजबल एनसीपी के नेता रहन. सुशांत सिंह मौत मामला के भी जांच सीबीआई कर रहल बिया. 14 जून के साल लाग जाई उनकर गुजरला. सुबोध कुमार जायसवाल जइसन कड़क डायरेक्टर के अइला से एह मामला में इंसाफ के उमेद बढ़ गइल बा. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)


खबर भोजपुरी में (सोमार, 22 दिसंबर 2014) – टटका खबर\nखबर भोजपुरी में (सोमार, 22 दिसंबर 2014)\n(अतवार, 21 दिसंबर के खबर)\nशनिचर का दिने बालिवुड के महानायक अमिताभ बच्चन नई दिल्ली में प्रधानमंत्री नरेन्द्र मोदी से भेंट कइलन.\nजबरन धर्मान्‍तरण पर राज्य सरकारन के विफलता देखत संसदीय कार्य मंत्री एम वैकेंया नायडु कहलन कि एकरा ला एगो केन्‍द्रीय कानून बनावे के जरूरत बा. ओने आगरा के ‘घर वापसी’ के जाँच करे गइल उत्तर प्रदेश अल्पसंख्यक आयोग के टीम के कहना बा कि एहमें कवनो तरह के बलप्रयोग ना भइल रहे बाकिर प्रलोभन जरूर दिहल गइल. एही बीच यूपी से धर्मांतरण के एगो अउर खबर सामने आइल बा. आगरे के एतमादपुर तहसील के गढ़ी सम्‍पाती गांव के करीब एक दर्जन परिवारन के हिन्‍दू औरतन के ईसाई बना लिहल गइल बा. एहनी के बेहतर शिक्षा, बचवन ला पक्‍का नौकरी आ नक़द ईनाम के लालच दिहल गइल रहे.\nडी एम के नेता आ केंद्रीय मंत्री रहल डी. नेपोलियन आज भाजपा अध्यक्ष अमित शाह के मौजूदगी में चेन्नई में भाजपा में शामिल हो गइलन. अमित शाह कहलन कि साल 2016 के चुनाव में भाजपा एगो गठबन्हन बना के बहुमत जीते के कोशिश जी जान लगा के करी. ओने यूपी में कांग्रेस के राज्यसभा सदस्य संजय सिंह के बेटा अनंत विक्रम सिंह अतवार का दिने अपना समर्थकन समेत भाजपा में शामिल हो गइलन.\nपाकिस्तानी सुरक्षाबल एगो अभियान चला के पाकिस्तान में तीन सौ अतंकियन के गिरफ्तार कर लिहले. एहमें कुछ विदेशी आतंकियो पकड़ाइल बाड़े. पाकिस्तान के फैसलाबाद के जिला जेल में चार गो आतंकियन के मौत के सजा लागू करत फाँसी चढ़ा दिहल गइल.\nउत्‍तरी भारत में कड़ाका के शीतलहर जारी बा. उत्‍तराखंड के गढ़वाल आ कुमाऊं मे बर्फबारी भइल बा. हिमाचल में बदरी घेरले बा त पंजाब आ हरियाणा में घन कुहा. दिल्ली में ठंडक बढ़ल जात बा. पूर्वंचल में घाम निकलला का बावजूद पाला पड़त बा. बिहारो में शीत लहर के प्रकोप से सभे त्राहि त्राहि करत बा. सोमार ले दिने कई जगहा बदरी घेरले रहे के अनेसा जतावल जात बा. आ बदरी छटला पर शीतलहर अउरी प्रबल हो जाई. कुहा का चलते रेलगाड़ी बहुते देरी से चलत बाड़ी सँ. अनेके रेलगाड़ियन के रद्द क दिहल गइल बा.\nभाजपा नेता सुशील कुमार मोदी सिवान के सांसद रहल मो. शहाबुद्दीन के लोग पर भाजपा से जुड़ल लोगन के हत्या करे के आरोप लगावत कहलन कि सिवान जेल से 23 लोग के लिस्ट जारी भइल बा जिनकर हत्या करे के बा. एह बात के खुलासा पुलिस अधीक्षक विशेष शाखा के लिखल चिट्ठी से भइल.\nबिहार सरकार ग्राम कचहरी सचिवन के सेवा विस्तार के मंजूरी दे दिहले बिया. अब संविदा पर बहाल ग्राम कचहरी सचिवन के कार्य अवधि के जरूरत मुताबिक बढ़ावल जात रही.